title: Kiinanaurinkomäyrä

text: Kiinanaurinkomäyrä ("Melogale moschata") on noin 50–66 cm (häntä mukaan lukien) pitkä näätäeläin, joka kuuluu aurinkomäyrien sukuun. Sillä on muista Kaukoidän näätäeläimistä poiketen kasvoissaan naamarimaiset kuviot. Sen perärauhaset ovat muiden näätäeläinten tavoin hyvin kehittyneet, ja se pystyy tarvittaessa puolustautumaan erittämällä niistä pahanhajuista nestettä. Lajin uudeksi suomenkieliseksi nimeksi on ehdotettu "kiinanhillerimäyrää".


title: Kiinanaurinkomäyrä

text: Kiinanaurinkomäyrän levinneisyys kattaa Koillis-Intian, Etelä-Kiinan ja osan Indonesiaa. Se suosii ruohikkoisia alueita, joilla kasvaa puita, sillä hyvänä kiipeilijänä se hakee toisinaan ravintonsa puista. Se on yöaktiivinen ja oleskelee päivisin maanalaisissa onkaloissa.


title: Kiinanaurinkomäyrä

text: Kiinanaurinkomäyrän ravintoon kuuluu hedelmien lisäksi pikkueläimiä ja selkärangattomia, kuten sirkkoja, kotiloita ja matoja.


title: Kiinanaurinkomäyrä

text: Kiinanaurinkomäyrä synnyttää touko-kesäkuussa yleensä kolme poikasta.


title: Agrippa (A Book of the Dead)

text: Agrippa (A Book of the Dead) on taiteilijakirja jonka julkaisivat Yhdysvalloissa vuonna 1992 William Gibson, Dennis Ashbaugh ja kustantaja Kevin Begos jr.. Se ilmestyi kahtena painosmäärältään rajoitettuna laitoksena. "Deluxe"-versioon kuului suuri kotelo, joka sai kirjan näyttämään maasta esiin kaivetulta reliikiltä. Itse kirjaan oli painettu tekstinä DNA-sarjoja, Dennis Ashbaughin akvatintaetsauksia ja levyke, jolla oli William Gibsonin kirjoittama runo. Tätä laitosta myytiin 1 500-2 000 dollarin hintaan, ja jokainen kappale oli käsin tehtyjen korjausten takia uniikki. Pienempään versioon ei kuulunut etsauksia eikä koteloa, painatukset olivat yhdellä palstalla kahden sijaan, ja sitä myytiin 450 dollarin hintaan. Kirjan kustantaja ja pääidean keksijä oli Kevin Begos jr.


title: Agrippa (A Book of the Dead)

text: Alkuperäinen idea oli, että osa etsauksista haalistuisi pois ajan myötä, ja niiden tilalle ilmestyisi toiset kuvat. Sitä ei kuitenkaan lopullisessa versiossa tapahtunut. Kuuluisin osa kirjasta on kuitenkin runon sisältävä levyke. Levykkeellä oleva lukuohjelma toimii Mac OS:ssä. Se on kopiosuojattu, eikä ohjelma toimi, jos levy on kirjoitussuojattu tai käytetään kopiota. Ruudulla teksti vyöryy hitaasti eteenpäin, ja näytetty teksti kryptataan, eikä sitä voi purkaa. Täten normaalisti teksti voidaan katsoa vain kerran. Häviävien etsausten, itsensä tuhoavan levykkeen ja runon keskeinen oma teema on muistin ja muistojen katoaminen ajan myötä. Tekstin lukijalle jää vain muisto tekstistä. Lisäksi runoon liittyy mekanismien tematiikka: miten muistot katoavat mielestä, ja miten niistä jää jäljelle vain fyysis-mekaanisia muistoja, kuten isoisän valokuva-albumi (johon kirjan nimikin viittaa).


title: Agrippa (A Book of the Dead)

text: Tietokoneella luettu runo oli osoitettu myös haasteeksi kryptografian harrastajille ja hakkereille. Nämä keksivätkin useita tapoja tekstin suojauksen murtamiseen, sekä helppoja (muun muassa tekstin lukeminen ääneen nauhalle) että vaikeita (itse ohjelman murtaminen). Eräät hakkerit järjestivät Gibsonin ja Begosin luvalla joulukuussa 1992 lukutilaisuuden, josta teksti lähetettiin modeemilinjaa pitkin useisiin muihin paikkoihin.


title: Agrippa (A Book of the Dead)

text: Gibson itse ei erityisesti lämmennyt varsinaisen kirjan tuottamisen ajatukselle ja arvosteli myöhemmin julkaisijaa ja taiteilijajoukkoa siitä, että he eivät ilmeisesti pystyneet tuottamaan tarpeeksi valmiita kirjoja. Myös Begos myönsi, että kirjan erikoisen idean nostattama mediakohu tuli liian varhain, ja se, että he eivät pystyneet vastaamaan kysyntään, oli yksi suuri syy, miksi hänen kustannusyrityksensä meni konkurssiin.


title: Agrippa (A Book of the Dead)

text: Gibson on sittemmin julkaissut runon tekstin omalla kotisivullaan. Vuonna 2012 Agrippa Files -tutkimusryhmä julkaisi levykuvan alkuperäisestä levykkeestä. Samana vuonna järjestettiin kilpailu salauksen murtamiseksi, ja ohjelmiston toimintaperiaate selvitettiin.


title: Sääpallo

text: Säähavaintopallo on iso, yleensä heliumilla täytetty ilmapallo, jota käytetään apuna säätutkimuksissa. Pallon nousunopeus riippuu pallon koosta, yleensä se on 2–6 m/s. Palloon ripustetaan radiosondi, joka antureiden ja GPS-paikantimen avulla suorittaa mittaukset. Mitattavia asioita ovat esimerkiksi ilmanpaine, ilman lämpötila ja suhteellinen kosteus sekä tuulen suunta ja nopeus. Tiedot lähtevät radiosignaalina pallon lähettäjille. Useimmiten 20 kilometrin korkeudessa pallo puhkeaa ja sondi putoaa maanpinnalle. Sondit on tarkoitettu kertakäyttöisiksi, ne hajoavat osuessaan maahan. Suomessa säähavaintopallo-laitteistoa valmistaa esimerkiksi Vaisala.


title: Kenna James

text: Kenna James (s. 18. joulukuuta 1963, Chicago, Illinois) on yhdysvaltalainen pokeriammattilainen. Hänen lempinimensä on "Cowboy".


title: Kenna James

text: James aloitti pokeripeluun vuonna 1996 ja työskenteli losangelesilaisella Hollywood Park Casinolla aluksi jakajana sitten turnausvastaavana. Vuonna 1999 hän aloitti pokeriammattilaisuuden, aluksi palkattuna pelaajana ("proposition player") Crystal Park Casinolla Los Angelesissa.


title: Kenna James

text: Kenna James voitti Ultimate Poker Challengen ensimmäisellä kaudella kaksi satelliittiturnausta. Semifinaaleissa Jennifer Harman pudotti hänet jatkosta. World Series of Pokerin turnauksissa James on parhaimmillaan ollut neljäs (2 500 dollarin no limit texas hold'em -turnaus vuonna 2003). Pääturnauksessa hän on parhaimmillaan ollut 38. (2003).


title: Kenna James

text: Elokuussa 2005 James oli toinen World Poker Tourin Legends of Poker -turnauksessa ja ansaitsi 588 210 dollaria. Helmikuussa 2006 hän voitti LA Poker Classicin, jonka ykköspalkinto oli 242 251 dollaria. Maaliskuussa 2006 James oli toinen Mike Schneiderin voittamalla PartyPoker.com Million V -risteilyllä. Kakkospalkinto oli 700 000 dollaria.


title: Kenna James

text: Kenna James edustaa Sun Poker -nettipokerihuonetta. Hän on ollut useissa televisioiduissa pokeriohjelmissa kommentaattorina ja on naimisissa pokerinpelaaja Marsha Waggonerin kanssa. Pariskunnalla on kaksi lasta.


title: Kenna James

text: Elokuussa 2007 Jamesin pokeriuran turnausansiot ylittivät 2,9 miljoonaa dollaria.


title: Copa de la Liga

text: Copa de la Liga () oli espanjalainen jalkapallokilpailu, jonka Espanjan kuninkaallinen jalkapalloliitto järjesti vuosina 1982–1986. Siihen ottivat osaa korkeimman sarjatason Primera Divisiónin kaikki seurat sekä alempien sarjatasojen parhaat.


title: Copa de la Liga

text: Idean kilpailusta keksi Barcelonan puheenjohtaja Josep Lluís Núñez tavoitteenaan seurojen taloudellisen tilanteen parantaminen televisiointioikeuksista ja lipunmyynnistä saatujen tulojen turvin. Kilpailu lopetettiin kuitenkin jo neljän vuoden jälkeen ajanpuutteen vuoksi.


title: Copa de la Liga

text: Kilpailun voittaja oli oikeutettu paikkaan seuraavan kauden UEFA Cupissa.


title: Muskaunpuisto

text: Muskaunpuisto (yleisesti: , virallisesti: , ) on Saksan ja Puolan kuuluisimpia englantilaisia puutarhoja. Sen peittää 3,5 neliökilometrin alan Puolassa ja 2,1 Saksassa. Puisto sijaitsee Neisse-joen, joka muodostaa Saksan ja Puolan rajan, molemmin puolin. Puiston ympärillä on 17,9 neliökilometrin puskurivyöhyke, jonka alueella ovat saksalainen kaupunki Bad Muskau ja puolalainen Łęknica.


title: Muskaunpuisto

text: Muskaunpuisto on noin 830 hehtaarin laajuinen maisemapuutarha, joka sijaitsee Neissejoen ympärillä Saksassa ja Puolassa. Unescon maailmanperintöluetteloon kuuluva alue on 559,9 hehtaarin laajuinen, ja siitä Saksan puolella on 348 hehtaaria ja Puolan puolella 211,9 hehtaaria. Sitä ympäröi noin 17,9 neliökilometrin puskurivyöhyke, jonka alueella sijaitsevat saksalainen Bad Muskau ja puolalainen Łęknica.


title: Muskaunpuisto

text: Puiston keskiössä on niin kutsuttu Uusi linna, josta lähtee säteittäin polkuja. Polkujen varrella on kehitetty alueen topografian mukaan kohtia, joista on erityisen hyvät näköalat. Puiston suunnitellut Hermann von Pückler-Muskau käytti sen rakentamiseen sekä luonnollisia että rakennettuja elementteja, siltoja, vesiväyliä, polkuja, koristeltuja rakennuksia, metsikköjä, yksittäisiä puita ja Neissenlaakson geologiaa, kuten rantakallioita.


title: Muskaunpuisto

text: Neissen länsipuolella joen ja Bad Muskaun kaupungin välissä on niin sanottu linnapuisto, jossa ovat sekä Vanha että Uusi linna. Uusi linna on keskiaikainen linna, joka uudelleenrakennettiin 1600-luvulla. Pückler-Muskau rakensi sitä 1860-luvulla, mutta linna tuhoutui tulipalossa 1945. Sitä on uudelleenrakennettu vuodesta 1945. Vanha linna puolestaan on entinen portinvartijan tupa, joka tuhoutui myös 1945. Se rakennettiin uudelleen 1965–1972. Linnapuistossa on linnojen lisäksi kukkapuutarha.


title: Muskaunpuisto

text: Neissen ylitti aiemmin neljä siltaa, mutta ne tuhoutuivat kaikki 1945. Puinen, alkujaan vuonna 1822 rakennettu silta on kuitenkin rakennettu uudelleen. Joen itäpuolella on terassipuisto, jossa on erilaisia nostettuja alueita. Parhaimmat näköalapaikat on merkitty kivipenkeillä.


title: Muskaunpuisto

text: Hermann von Pückler-Muskau peri vuonna 1811 perheensä omistukset. Niihin kuului linna, jossa Pückler-Muskau oli syntynyt, viereinen Muskaun kylä ja maita nykyään Saksan ja Puolan välisen rajan muodostavan Neissejoen molemmilta puolilta. Paljon matkustellut Pückler-Muskau oli jo ennen alueen saamista omistukseensa haaveillut sen muokkaamisesta. Hän suunnitteli alueelle puistoa, joka ympäröisi Muskaun kylän, josta tulisi käytännössä osa puistoa.


title: Muskaunpuisto

text: Pückler-Muskau sai inpiraationsa erityisesti englantilaisesta maisemapuutarhaperinteestä. Hän aloitti puiston toteuttamisen käytännössä vuonna 1815, jolloin hän kirjoitti kyläläisille kirjeen, jossa hän kertoi aikeistaan ja pyysi kyläläisiä myymään omistuksiaan hänelle. Pückler-Muskaulla olikin vuoteen 1817 mennessä hankkinut noin 10 hehtaaria maata. Hän aloitti työnsä hävittämällä linnan linnoitukset ja vallihaudat. Tämän jälkeen hän rakennutti linnapuistoon keinotekoisen vesiväylän, jonka laajensi vuonna 1819 valmistuneeseen linnajärveen.


title: Muskaunpuisto

text: Pückler-Muskau muokkasi 1820-luvun ensimmäisellä puoliskolla linnan rakennelmia, teki mallastamosta kasvihuoneen ja rakennutti kaksi siltaa, goottilaisen kappelin ja englantilaisen maalaismökin. Vuosina 1823–1840 Pückler-Muskau laajensi puistoa ja vuonna 1826 rakennutti kaksi pienempää siltaa. Hän alkoi vuoden 1829 jälkeen muokata myös Oberpark-puistoa. Vuonna 1844 valmistui orangeria entisen panimon tiloihin. Pückler-Muskau ei saanut kuitenkaan visiotansa koskaan valmiiksi, sillä hän joutui myymään alueen taloudellisten vaikeuksien takia vuonna 1845. Ostajana toimi Alankomaiden prinssi Fredrik.


title: Muskaunpuisto

text: Fredrik jatkoi puiston rakentamista, ja Pückler-Muskaun suosittelema puutarhasuunnittelija Eduard Petzold valvoi puiston kunnostustöitä 1853–1878. Hän jatkoi Pückler-Muskaun periaatteiden pohjalta. Puistossa korvattiin 1800-luvun jälkimmäisellä puoliskolla vanhat puiset rakennelmat uusilla vankemmilla rakennelmilla. Patzold rakennutti puistoon myös polkuja, siltoja ja arboretumin. Hän kuitenkin erosi tehtävästään vuonna 1878.


title: Muskaunpuisto

text: Puisto myytiin 1883 Traugott Hermann von Arnim-Muskaulle. Arnimin suku hoitikin ja suojeli puistoa vuosina 1883–1945. Tuona aikana puistossa vierailivat myös yhdysvaltalaiset maisema-arkkitehdit Charles Eliot, Samuel Parsons ja Thomas Sears. Toisen maailmansodan loppuvaiheissa puistossa käytiin taisteluja. Monet puiston rakennelmista tuhoutuivat ja monet puut vahingoittuivat pahasti luodeista ja sirpaleista. Sodan jälkeen Potsdamin konferenssissa määriteltiin Saksan ja Puolan rajan kulkevan Oder–Neisse-linjaa pitkin. Puistoa yhdistänyt Neissejoki jakoikin alueen kahden eri valtion omistukseen.


title: Muskaunpuisto

text: Saksan puoli puistosta päätyi nopeasti suojelukohteeksi, vaikka maan aristokraattisen menneisyyden säilyttäminen ei ollutkaan kommunistijohtajien ensisijaisena päämääränä. Puiston hallinto perustettiin 1950-luvulla, kun Muskaun kunnalla ei ollut tarvittavia varoja puiston kunnostamiseen. Puisto onnistuttiin ainakin osittain suojelemaan yllättävän hyvin, vaikka puistolla oli puute sekä rahoista että henkilökunnasta. Niin sanottua Vanhaa linnaa lukuun ottamatta sota-aikana kärsineet rakennelmat jäivät kuitenkin korjaamatta. 1970-luvulla puistossa tehtiin laajoja kunnostustöitä, mutta silloisista ratkaisusta osa oli virheellisiä. Tämän korjaustyön aiheuttamia virheitä on korjattu seuraavan parin vuosikymmenen ajan. Vaikka Saksan puoleinen osa puistosta suojeltiinkin pian sodan jälkeen, Puolan puoleiselle osalle ei tehty moneen vuosikymmeneen juuri mitään. Puisto villiintyi suurelta osalta, mutta pääpiirteiteittäin sen ilme pysyi entisellään, vaikkakin sinne rakennettiin myös rajainfrastruktuureja.


title: Muskaunpuisto

text: Saksan ja Puolan välinen yhteistyö puiston suojelemiseksi alkoi 1988. Yhteisten kunnostustöiden ensimmäinen vaihe sijoittui vuosiin 1991–1992. Pückler-Muskaun syntymäpäivänä 30. lokakuuta 1991 järjestettiin juhlallisuudet, joissa puiston korkeimpaan kohtaan pystytettiin uudelleen Pücklerin kivi symbolisoimaan Saksan ja Puolan yhteistyötä. Alkuinnostus hiipui hieman, mutta kunnostusten toinen vaihe toteutettiin lopulta 1998–1999. Puistoa ehdotettiin ensimmäisen kerran Unescon maailmanperintöluetteloon vuonna 1998, ja toisen vaiheen tärkeimmät kunnostustyöt olivat puiston teiden ja polkujen linjaaminen uudestaan Pückler-Muskaun ajatusten mukaan ja Puolan alueen puistokäytävien raivaus. Suojelun kolmas vaihe alkoi vuonna 2004, jolloin valmistui uusi Neissejoen ylittävä silta. Samana vuonna puisto valittiin maailmanperintöluetteloon.


title: Aladdin ja taikalamppu

text: Aladdin ja taikalamppu eli Aladinin taikalamppu on satu itämaisessa Tuhat ja yksi yötä -satukokoelmassa.


title: Aladdin ja taikalamppu

text: Velho pyytää Aladdinia noutamaan luolasta öljylampun. Nuorukainen hakee lampun, mutta velho yrittää petkuttaa häntä, jolloin Aladdin päättää pitää lampun itsellään. Aladdin saa selville, että lampussa on henki, joka täyttää kaikki lampun omistajan toiveet. Hengen avulla Aladdinista tulee rikas ja mahtava, ja hän menee naimisiin prinsessan kanssa.


title: Aladdin ja taikalamppu

text: Velho palaa ja onnistuu viekkaudella saamaan lampun Aladdinin vaimolta. Saatuaan lampun velho käskee henkeä siirtämään palatsin prinsessoineen toiselle puolelle maailmaa. Aladdinilla on kuitenkin yhä taikasormus, jossa on toinen henki. Se on heikompi kuin lampun henki, mutta pystyy siirtämään Aladdinin sinne mihin velho on palatsin siirtänyt. Aladdin kukistaa lopulta velhon ja saa takaisin vaimonsa sekä taikalampun.


title: Aladdin ja taikalamppu

text: Satu on ollut aiheena Disneyn animaatiossa "Aladdin" vuodelta 1992.


title: Aladdin

text: Aladdin voi tarkoittaa seuraavia asioita:


title: Kaukalo

text: Kaukalo on sian tai muun kotieläimen ruokinta-astia. Tavallisesti kaukalot ovat pitkiä, metallisia rännejä, mutta niitä tehdään myös puusta. Yleensä kaukaloita pidetään maatilojen pihasikaloissa. Suurilla tehosikaloilla on suuria ruokinta-automaatteja.


title: Tauno Tukkinen

text: Tauno Tukkinen (s. 12. maaliskuuta 1938 Karjalohja) on suomalainen Karjalohjalla asuva filosofian kandidaatti ja eläkkeellä oleva lukion matematiikan ja fysiikan lehtori, joka on tutkinut muun muassa Karjalohjan ja lähikotikuntien historiaa. Hän on tutkinut taidemaalarina ja filosofina toimineen Sigurd Wettenhovi-Aspan elämää sekä paneutunut sisällissodassa 1918 kuolleiden punaisten ja valkoisten kadonneiden henkilöiden jäljittämiseen kotipaikkakunnallaan. Tukkinen on kirjoittanut kadonneista henkilöistä omakustanteisia kirjoja. Tauno Tukkinen on myös entinen kunnanvaltuutettu Kokoomuksen, SDP:n ja Keskustan listoilta.


title: Tauno Tukkinen

text: Tukkinen muutti Karjalohjalle Helsingistä vuonna 1978. Vuonna 1981 hän järjesti Sigurd Wettenhovi-Aspan muistonäyttelyn Karjalohjalla sen jälkeen kun Wettenhovi-Aspan Lohjanjärven rannalla sijainnut huvila oli samana vuonna purettu. Tukkinen kiinnostui Aspan elämästä ja haastatteli hänet tunteneita vanhoja karjalohjalaisia ihmisiä. Keräämänsä aineiston pohjalta Tukkinen teki yhdessä Harry Halénin kanssa kirjan Aspan elämästä. Hän alkoi tutkia myös laajemmin Karjalohjan paikallishistoriaa ja erityisesti vuoden 1918 sisällissodan tapahtumia saatuaan selville että Aspa oli toiminut 1918 Karjalohjan suojeluskunnan päällikkönä.


title: Tauno Tukkinen

text: Tukkinen julkaisi vuonna 1991 tutkimuksensa Karjalohjan ja Sammatin tapahtumista vuosina 1917-1918 "Lohjan Kotiseutututkimuksen Ystävät r.y.":n vuosikirjassa "Kruuhu 1991" ja tutkimus ilmestyi seuraavana vuonna erillispainoksena. Hän pyrki selvittämään miksi Sammatissa punaisia oli teloitettu väkilukuun nähden kolmanneksi eniten kaikista Suomen kunnista. Myöhemmin Tukkinen on tutkinut punaisten henkilötappioita laajemmin eri Etelä-Suomen kunnissa ja kaupungeissa.


title: Tauno Tukkinen

text: Yle TV1:llä esitettiin 1.5.2007 ohjelma 'Tosi tarina: Tukkisen kirjanpito', jossa käsiteltiin muun muassa Tukkisen tutkimuksia kansalaissodasta.


title: Sotahevonen

text: Sotahevonen on Arto Paasilinnan romaani, jonka WSOY julkaisi vuonna 1979. Kirja kertoo kahdesta neuvostoliittolaisesta desantista Suomessa jatkosodan aikana. Teos on julkaistu myös Jarkko Rantasen lukemana äänikirjana.


title: Neurovelho

text: Neurovelho () on William Gibsonin kirjoittama tieteisromaani, joka julkaistiin vuonna 1984. Se on yksi ensimmäisistä kyberpunk-romaaneista, ja sitä pidetään laajasti yhtenä lajinsa tyypillisimmistä ja tunnetuimmista edustajista. "Neurovelho" on ensimmäinen, itsenäinen osa Sprawl-trilogiaa, jonka muut osat ovat "Kreivi Nolla" ja "Mona Lisa". Suomeksi se ilmestyi Arto Häilän kääntämänä vuonna 1991.


title: Neurovelho

text: "Neurovelho" oli ensimmäinen romaani, joka voitti sekä Hugo-, Nebula- että Philip K. Dick -palkinnot.


title: Neurovelho

text: "Neurovelhon" suosio toi Gibsonin keksimän kyberavaruuden käsitteen yleiseen käyttöön. Kirjan pohjalta tehtiin myös "Neuromancer"-tietokonepeli. Suomessa Radioteatteri teki siitä oman versionsa, ja vuonna 2003 myös BBC teki siihen perustuvan kuunnelman.


title: Neurovelho

text: Billy Idol on sanonut kirjan inspiroineen "Cyberpunk"-albumin tekemiseen.


title: Neurovelho

text: Kirjan päähenkilönä on Henry Dorsett Case, entinen ”datacowboy” (hakkeri), joka epäonnekseen varasti työnantajaltaan. Työnantaja kosti tuhoamalla hänen hermostonsa niin, että hän ei enää pystynyt käyttämään tietokoneita suoran hermoyhteyden avulla. Hän oleilee Chibassa Japanissa ja etsii laittomia kyberneettisiä laitteita, joiden avulla hän saisi edes jonkin verran kykyjään takaisin. Mutta kun raha alkaa loppua, hän ei enää keksi juuri muuta tekemistä kuin huumeiden käytön ja vaaralliset hanttihommat.


title: Neurovelho

text: Yllättäen Case kohtaa Mollyn, ”katusamurain”, joka tunnetaan peililaseistaan, taistelutaidoistaan ja kynsiensä alle piilotetuista teristään. Molly palkkaa Casen työskentelemään Armitagelle, entiselle sotilaalle. Armitage kustantaa Casen hermoston korjauksen ja palkkaa hänet, joskaan sen paremmin Molly kuin Case eivät tiedä, mitä oikeastaan on edessä. Casen leikkauksen yhteydessä hänen elimistöönsä lisätään myrkkypusseja, jotka ajan myötä liukenevat ja palauttavat hänet samaan tilaan kuin missä hän oli ennenkin, jos hänelle ei anneta vastamyrkkyä ajoissa.


title: Neurovelho

text: Ensimmäisenä tehtävänään Molly ja Case tunkeutuvat Sense/Net-yritykseen ja varastavat ROM-moduulin, johon on tallennettu aiemmin kuolleen McCoy Pauleyn, myös ”Flatline Dixienä” tunnetun datacowboyn persoonallisuus. Dixie oli legenda eläessään ja myös Casen opettaja.


title: Neurovelho

text: Molly ja Case saavat selville, että Armitage on todellisuudessa eversti Willis Corto, kylmän sodan operaatio Ujeltavan Nyrkin viimeinen eloonjäänyt. Corto hyökkäsi joukkoineen Neuvostoliiton tukikohtaan, mutta he olivat todellisuudessa osa EMP-aseiden käyttöä koskevaa koetta; he pääsivät nipin napin karkuun Suomen puolelle käyttöönsä ottamallaan neuvostoliittolaisella helikopterilla.


title: Neurovelho

text: Jäljet johtavat Wintermute-nimiseen tekoälyyn, jonka Tessier-Ashpoolien suku rakensi. Wintermute rakensi Armitagen Corton ruumiin ja mielen ympärille. Kun Armitage-persoona alkaa hajota, Wintermute joutuu ottamaan yhteyden Caseen suoraan. Istanbulissa joukkoon liittyy Peter Riviera, vaarallinen varas ja taiteilija.


title: Neurovelho

text: Lopulta paljastuu, että Wintermute on toinen osa supertekoälyä. Koska Turingin Laki estää liian älykkäiden tekoälyjen rakentamisen, Tessier-Ashpool rakensi tekoälyn kahdessa osassa. Casen, Dixien, Mollyn ja Rivieran apua tarvitaan jäljellä olevien lukkojen murtamiseen ja mahdollistamaan näiden kahden tekoälyn sulautuminen.


title: Neurovelho

text: Casen tehtävänä on käyttää kiinalaista ”jäänmurtajaa” ohjelmiston suojauksien poistamiseen, samaan aikaan kun Riviera hurmaa Lady 3Jane Marie-France Tessier-Ashpoolin ja ottaa häneltä tarvittavan salasanan. Salasana pitää lausua Tessier-Ashpoolien Villa Straylightissä Freesiden avaruusasemalla.


title: Neurovelho

text: Turing-poliisit, joiden tehtävä on valvoa tekoälyjä, ovat saaneet vihiä suunnitelmasta ja saavat Casen kiinni, mutta Wintermute auttaa häntä pakenemaan. Armitage sekoaa ja muuttuu takaisin Cortoksi, mutta Wintermute tappaa hänet. Riviera vaihtaa puolta, ja Molly jää Lady 3Janen ja Rivieran vangiksi. Case lähtee pelastamaan Mollyä.


title: Neurovelho

text: Tässä vaiheessa tekoälyn toinen puolisko, Neurovelho, koettaa vangita Casen kyberavaruuteen. Case kohtaa kyberavaruudessa vanhan tyttöystävänsä. Case onnistuu kuitenkin pakenemaan todelliseen maailmaan, kun hän tajuaa Neurovelhon kybertodellisuuden luonteen Wintermuten avulla.


title: Neurovelho

text: Case löytää Lady 3Janen, Rivieran ja kyberneettisen ninjan nimeltä Hideo. Riviera yrittää tappaa Casen, mutta 3Jane on Casen ja Mollyn puolella, ja Hideo tappaakin Rivieran.


title: Neurovelho

text: Case menee Matriisiin, jossa hän on murtanut suojauksia Dixien kanssa. 3Jane sanoo oikean salasanan oikeassa paikassa. Wintermute yhdistyy Neurovelhon kanssa ja ne muuttuvat osaksi Matriisia.


title: Neurovelho

text: Case ja Molly saavat runsaat palkkiot, ja Casen toksiinipussit poistetaan. Molly päättää olla jatkamatta suhdettaan ja jättää Casen.


title: Dornbirn

text: Dornbirn on kaupunki Itävallassa Vorarlbergin osavaltiossa. Ensimmäisen kerran se on mainittu vuodelta 895 peräsin olevissa sveitsiläissä asiakirjoissa. Nykyisin siellä on noin 46 000 asukasta. Dornbirn on alueensa suurin kaupunki ja tärkein kaupallinen keskus. Myös suurin osa osavaltion työpaikoista ja ammattikorkeakoulu sijaitsee siellä.


title: Talk Talk

text: Talk Talk oli vuosina 1981–1991 toiminnassa ollut brittiläinen yhtye. Sen jäseniä olivat laulusolisti Mark Hollis, basisti Paul Webb ja rumpali Lee Harris sekä kosketinsoittaja Simon Brenner, joka erosi yhtyeestä jo vuonna 1983. Yhtye on nimetty oman kappaleensa ”Talk Talk” mukaan.


title: Talk Talk

text: Yhtyeen kaksi ensimmäistä albumia "The Party’s Over" ja "It’s My Life" ovat synthpopia. Albumilla "It’s My Life" syntetisaattoreita soittaa tuottaja Tim Friese-Greene. Vuonna 1986, kun kolmas albumi "The Colour of Spring" ilmestyi, Talk Talk oli luopunut syntetisaattoreista, jotka korvattiin muun muassa pianolla ja uruilla, joita soitti joukko eri muusikoita. Vuonna 1988, kun albumi "Spirit of Eden" ilmestyi, Talk Talk oli luopunut pop-formaatista ja kehittänyt omalaatuisen musiikkityylinsä, jota voi kuvailla progressiivisen rockin ja jazzin risteytykseksi. Samanlaista tyyliä kuullaan myös vuonna 1991 ilmestyneellä viimeisellä albumilla "Laughing Stock". Kuten kolmannella albumilla "The Colour of Spring", kahdella viimeisellä albumilla "Spirit of Eden" ja "Laughing Stock" kuullaan erilaisia soittimia eri muusikoiden soittamina. Talk Talk hajosi vuonna 1991.


title: Talk Talk

text: Vuonna 1998 Mark Hollis julkaisi sooloalbumin.


title: Neisse

text: Neisse (, , , on Oderin sivujoki. Sen lähteet ovat Jizera-vuoristossa Tšekissä, josta se virtaa Saksan ja Puolan rajajokena laskien Oderiin lähellä Gubenin kaupunkia. Yhdessä Oderin alajuoksun kanssa se muodostaa Oder–Neisse-linjan. Kokonaisuudessa 256 kilometriä pitkän joen valuma-alue käsittää 4 297 neliökilometrin alan.


title: Neisse

text: Joen varrella ovat seuraavat kaupungit:


title: Teemu Kurkela

text: Teemu Kurkela on suomalainen arkkitehti, opettaja ja rakennusalan vaikuttaja. Kurkela on opiskellut Columbian yliopistossa. Hän on Arkkitehtitoimisto JKMM:n perustajia, opettanut Teknillisen korkeakoulun arkkitehtuurin osastolla, ja ollut vaikuttamassa Suomen rakennustaiteen kehitykseen Suomen Arkkitehtiliitossa SAFA:ssa, sekä Arkkitehtitoimistojen liitto ATL ry:ssä.


title: Teemu Kurkela

text: Kurkela oli Shanghain maailmannäyttelyn 2010 Suomen paviljongin eli "Kirnun" pääsuunnittelija.


title: Antti Ahokas

text: Antti Ahokas () on suomalainen golfammattilainen. Ahokas on Lappeenrannassa toimivan Viipurin Golfin kasvatti ja ensimmäinen kansainvälisesti menestynyt suomalainen golfaaja, joka pelaa vasemmalta puolelta.


title: Antti Ahokas

text: Ammattilaiseksi Ahokas siirtyi ennen ET:n karsintojen finaalivaihetta. Näissä karsinnoissa Ahokas jäi yhden lyönnin päähän ET-kortista.


title: Antti Ahokas

text: Ensimmäiset varsinaiset ammattilaiskilpailut olivat Challenge Tourin kauden 2007 kaksi ensimmäistä kisaa. Näissä ei tullut mainittavaa menestystä. Kauden kolmannessa kilpailussaan ET:n Joburg Openissa sijoitus oli 34. Debyytti ET:llä oli tähän mennessä siellä pelanneista suomalaisista paras .


title: Rod Brind’Amour

text: Rod Brind’Amour (s. 9. elokuuta 1970 Ottawa) on kanadalainen entinen jääkiekkoilija. Hän teki urallaan yli tuhat tehopistettä NHL:ssä. Brind’Amour voitti parhaan puolustavan hyökkääjän palkinnon, Selke Trophyn, kausilla 2005–2006 ja 2006–2007.


title: Rod Brind’Amour

text: Brind’Amour pelasi NHL-uransa aikana kolmessa eri joukkueessa: St. Louis Bluesissa, Philadelphia Flyersissa ja Carolina Hurricanesissa. Hän piti myös hallussaan joukkueen kapteenin virkaa kauteen 2009–2010 asti, jolloin se myönnettiin Eric Staalille. Keväällä 2006 pelatessaan Carolinassa Brind’Amour voitti ensimmäisen Stanley Cup -mestaruutensa. Nykyisin hän toimii päävalmentajana Hurricanesissa.


title: Rod Brind’Amour

text: Vuonna 2010 Brind’Amour ilmoitti lopettevansa peliuransa, ja myöhemmin hänen pitkäaikainen seuransa Carolina Hurricanes ilmoitti jäädyttävänsä Brind’Amourin pelinumeron 17.


title: Rod Brind’Amour

text: Brind’Amour varattiin NHL:ään St. Louis Bluesin riveihin keväällä 1988 . Hän oli Bluesin ensimmäisen kierroksen varaus ja koko liiga yhdeksäs. Tuolloin hän pelasi Michiganin osavaltionyliopiston joukkueessa.


title: Rod Brind’Amour

text: Brind’Amour liittyi Bluesin riveihin kevään 1989 pudotuspeleissä pelaten viisi ottelua ja onnistuen kahdesti maalinteossa. Seuraavana syksynä alkoi Brind’Amourin ensimmäinen kausi Bluesin riveissä. Tulokaskaudellaan hän teki 61 pistettä. Seuraavalla kaudella hän ei pelannut odotusten mukaisesti, vaan joutui tyytymään 49 pisteeseen. Blues ei halunnut pitää Brind’Amouria joukkueessaan ja kauppasi hänet vain kahden kokonaisen kauden jälkeen Philadelphia Flyersin riveihin.


title: Rod Brind’Amour

text: Brind’Amour nousi aivan uudelle tasolle Philadelphia Flyersin riveissä. Hänestä tuli yksi joukkueensa suosituimmista ja parhaista pelaajista. Hänet tunnettiin paitsi loistavana puolustavana hyökkääjänä ja hyvänä aloittajana, myös työteliäänä joukkuepelaajana. Hän saikin Philadelphiassa usein vastuulleen kapteenin tehtävät, kun Eric Lindros oli poissa kokoonpanosta.


title: Rod Brind’Amour

text: Kaudella 1993–94 Brind’Amour teki 97 tehopistettä, joka on edelleen hänen yhden kauden ennätyksensä.


title: Rod Brind’Amour

text: Kaudella 1999–2000 pitkäaikainen Flyers-tähti joutui vaihtamaan seuraa. Hänet kaupattiin Carolina Hurricanesin riveihin. Loukkaantumisista kärsinyt Brind’Amour pelasi Hurricanes-paidassa ailahtelevasti. Ensimmäisillä kausillaan hän ei loistanut eikä pisteitäkään syntynyt totuttuun tahtiin. Alkoi näyttää siltä, että hän olisi muun muassa loukkaantumisten vuoksi menettänyt parhaiden vuosiensa kyvyt.


title: Metropolia

text: Metropolia Ammattikorkeakoulu on Suomessa pääkaupunkiseudulla toimiva monialainen ammattikorkeakoulu, joka aloitti toimintansa 1. elokuuta 2008, kun Helsingin ammattikorkeakoulu Stadia ja EVTEK-ammattikorkeakoulu yhdistyivät uudeksi ammattikorkeakouluksi. Metropoliassa on neljä koulutusalaa: kulttuuri, liiketalous, sosiaali- ja terveysala sekä tekniikka, joka on korkeakoulun suurin koulutusala. Opetusta tarjotaan myös englanniksi. Korkeakoulun englanninkielinen nimi on "Metropolia University of Applied Sciences".


title: Metropolia

text: Metropolia on opiskelijamäärältään Suomen suurin ammattikorkeakoulu. Vuonna 2018 opiskelijoita on noin 16 500. Vuonna 2017 korkeakoulusta valmistui 2 670 ammattikorkeakoulututkinnon ja 390 ylemmän ammattikorkeakoulututkinnon suorittanutta.


title: Metropolia

text: Hakijamääriltään Metropolia oli vuonna 2017 Suomen suurin ammattikorkeakoulu. Ensisijaisia hakijoita yhtä aloituspaikkaa kohden oli 4,2.


title: Metropolia

text: Metropolia toimii vuonna 2018 noin 15 toimipisteessä Helsingissä, Espoossa ja Vantaalla. Vuoteen 2019 mennessä Metropolia keskittää toimintansa neljälle kampukselle Espoon Leppävaaraan, Helsingin Arabianrantaan ja Myllypuroon, jonne rakennetaan täysin uusi kampus, sekä Vantaan Myyrmäkeen.


title: Metropolia

text: Metropolian strategian mukaan tahtotilana on olla osaamisen rohkea uudistaja ja tulevaisuuden aktiivinen rakentaja. Metropolian arvot ovat korkea laatu, yhteisöllisyys, avoimuus ja asiantuntijuus.


title: Metropolia

text: Vuonna 2015 Metropoliassa työskenteli 1 050 henkilöä, joista päätoimista opetushenkilöstöä oli 670. Opettajista 23 prosentilla oli tutkijakoulutus ja henkilöstöstä 78 prosentilla ylempi korkeakoulututkinto.


title: Metropolia

text: Metropoliassa on vuonna 2017 yhteensä 67 tutkinto-ohjelmaa, joista 12 on englanninkielistä. Ohjelmista AMK-tutkintoon johtaa 43 (joista englanninkielisiä 6) ja ylempään AMK-tutkintoon 24 tutkinto-ohjelmaa (joista englanninkielisiä 6).


title: Metropolia

text:
Tekniikan alan koulutuksen aloituspaikoista lähes 20 prosenttia on Metropoliassa. Sosiaali- ja terveysala kattaa lähes kaikki ammattikorkeakoulututkintoon johtavat tutkinto-ohjelmat ja kulttuurialan koulutus on Suomen laajin.
Metropolian omistaa Metropolia Ammattikorkeakoulu Oy, jonka osakkaina ovat Helsingin 42 %, Espoon 27 %, Vantaan 26 % ja Kauniaisten 1 % kaupungit sekä Kirkkonummen kunta 4 %. Yhtiön kotipaikkakunta on Helsinki.


title: Metropolia

text: Hallituksen kokoonpano 21.5.2018 alkaen:Hallituksen toimikausi alkoi 21.5.2018 ja jatkuu seuraavaan varsinaiseen yhtiökokoukseen saakka.


title: Metropolia

text:
Osakeyhtiön toimitusjohtaja ja rehtori on kasvatustieteiden lisensiaatti Riitta Konkola (16.3.2007 alkaen).
Osakeyhtiön hallituspaikat on sovittu jaettavaksi niin, että osittain omistuksen mukaan Helsinki saa 3 paikkaa, Espoo ja Vantaa 2 paikkaa ja Kirkkonummi ja Kauniainen yhden yhteisen paikan.


title: Metropolia

text: Tukeakseen pääkaupunkiseudun työelämää, aluekehitystä sekä elinkeinorakenteen uudistumista Metropolia tekee yhteistyötä muun muassa Haaga-Helian ja Laurean kanssa. Ammattikorkeakoulu on verkostoitunut myös ulkomaisten korkeakoulujen kanssa. U!REKA (Urban Research and Education Knowledge Alliance)-yhteistyösopimus solmittiin vuonna 2016 viiden eurooppalaisen korkeakoulun kanssa:


title: Metropolia

text: Metropolialla on 15 englanninkielistä tutkinto-ohjelmaa. Korkeakoulussa opiskelee 1 450 ulkomaista opiskelijaa, jotka edustavat 90 kansallisuutta.


title: Metropolia

text: Noin 550 Metropolian opiskelijaa käy vuosittain pitkissä ulkomaan vaihdoissa (yli 3 kk), ja Metropoliaan tulee noin 450 vaihto-opiskelijaa. Metropolia järjestää kesäisin Summer School -opintoja ja kansainvälisiä viikkoja, joihin kv-kumppanien opiskelijat ja henkilöstö voivat osallistua.


title: Metropolia

text: Metropolialla on yli 400 kumppanikorkeakoulua ympäri maailmaa.


title: Metropolia

text: Metropolian lakisääteisiä opiskelijakunnan tehtäviä hoitaa Metropolia Ammattikorkeakoulun opiskelijakunta METKA.


title: Lumihiutale

text: Lumihiutale on jääkiteistä muodostunut lumikide tai yhteen tarttuneiden lumikiteiden rypäs. Lumihiutaleita syntyy vesihöyrystä härmistymällä sadepilvissä, mistä ne leijailevat hahtuvina maahan. Lumihiutale voi olla muodoltaan levy, neulanen tai haaroittuva tähti. Lumihiutaleet ovat yleensä melko symmetrisiä. Kulmia tai sakaroita yhdestä jääkiteestä muodostuneessa hiutaleessa on aina kuusi. Monimutkaisimmat lumihiutaleet ovat aina erinäköisiä.


title: Lumihiutale

text: Sadepilven yläosassa, missä lämpötila on 12–40 pakkasastetta, on pieniä jääkiteitä ja alijäähtyneitä vesipisaroita. Lumihiutale muodostuu, kun vesihöyry tiivistyy ilmassa suoraan kiinteäksi jääksi. Kun lisää vesihöyryä härmistyy, kide kasvaa ja kehittyy monimutkaisemmaksi. Lumihiutaleeseen voi muodostua myös huurretta eli pieniä jäätyneitä vesipisaroita.


title: Lumihiutale

text: Kun hiutaleet kasvavat niin isoiksi, ettei pilven muodostanut nousuliike enää kannattele niitä, ne putoavat alempiin ilmakerroksiin, missä on tyypillisesti lämpimämpää ja kosteampaa. Samalla ne kasvavat. Luonnossa on tavattu yhdeksän millimetrin levyinen lumihiutale, ja tuulettomissa laboratorio-oloissa on kasvatettu 25 millimetrin levyisiä lumihiutaleita. Jos hiutaleet putoavat tarpeeksi kauan ilmassa, jonka lämpötila on nollan yläpuolella, ne sulavat osittain rännäksi tai kokonaan vesisateeksi.


title: Lumihiutale

text: Lumihiutaleiden putoamisnopeus riippuu niiden muodosta ja huurtumisasteesta ja on tyypillisesti 1–2 m/s.


title: Lumihiutale

text: Lumikiteiden muoto riippuu lämpötilasta ja kosteudesta sekä niiden syntypaikassa että matkalla maan pinnalle. Jääkiteiden rakenteen takia niistä voi tulla levyjä, neulasia tai haaroittuvia tähtiä. Levymäisissä lumikiteissä on aina kuusi kulmaa, ja tähtimäisissä lumikiteissä on aina kuusi sakaraa. Lumihiutaleet ovat usein melko symmetrisiä. Kun kaksi tähtimäistä lumikidettä tarttuu toisiinsa oikeassa kulmassa, syntyy 12-sakarainen lumihiutale. Samalla tavalla voi syntyä 18- ja 24-sakaraisiakin lumihiutaleita.


title: Lumihiutale

text: Tähtimäisen lumihiutaleen sakaroiden väliset kulmat ovat aina jaollisia 60 asteella. Jokaista kuutta pääoksaa koristaa joukko epätasaisin välimatkoin sijoittuneita sivuhaaroja. Pääoksat ovat syntyneet kuusikulmaisen jääkiteen kulmista. Tällainen suuri jääkide voi olla sata kertaa leveämpi paksuuteensa nähden.


title: Lumihiutale

text: Japanilainen Ukichiro Nakaya selvitti lumihiutaleiden synnyn 1930-luvulla. Hän kasvatti lumihiutaleita kaniininkarvojen päässä laboratoriossa ja tutki systemaattisesti kosteuden ja lämpötilan vaikutusta. Lähellä nollaa syntyi levyjä, 3–12 pakkasasteessa pilareita, sitten taas levyjä, ja kylmemmässä kuin −22 asteessa jälleen pilareita. Mitä vähemmän kosteutta oli, sitä yksinkertaisempia kiteistä tuli. Monihaaraiset, tähtimäiset kuviot vaativat syntyäkseen suuren kosteuden.


title: Lumihiutale

text: Runollisen sanonnan mukaan koskaan ei synny kahta samanlaista lumihiutaletta. Yhdysvalloissa sanonta yhdistetään Wilson Bentleyyn, joka kuvasi samalla kalustolla 46 vuoden aikana yli 5 000 lumihiutaletta, joista jokainen oli erilainen. Se, onko lause totta, riippuu lumihiutaleen määritelmästä. Samanlaisissa oloissa syntyneet yksittäiset kiteet, esimerkiksi pienet jääneulaset, ovat varsin samannäköisiä. Mutta silloin kun useat lumikiteet muodostavat yhden lumihiutaleen, rakenteessa on niin monta vaihtoehtoa, että pidetään erittäin epätodennäköisenä, että niitä syntyisi kaksi aivan samanlaista.


title: Gibson Ace Frehley Signature Les Paul

text: Gibson Ace Frehley Signature Les Paul on KISS- ja Frehley's Comet -yhtyeistä tunnetun kitaristi Ace Frehleyn suunnittelema Gibson Les Paul -kitara. Frehleyn kitaran erottaa normaalista Gibson Les Paulista siitä, että hänen kitarassaan on kolmet humbucker-mikrofonit ja salaman muotoiset otelautamerkinnät. Frehley on käyttänyt samantapaisia salamoita KISSin logon s-kirjaimissa.


title: Gibson Ace Frehley Signature Les Paul

text: Nykyään Epiphone valmistaa halvempaa kopiomallia Acen kitarasta


title: Ken Olsen

text: Kenneth Harry Olsen (20. helmikuuta 1926 Stratford, Connecticut, Yhdysvallat – 6. helmikuuta 2011) oli yhdysvaltalainen insinööri, joka perusti tietotekniikkayhtiö Digital Equipment Corporationin yhdessä kollegansa Harlan Andersonin kanssa vuonna 1957. Ennen Digitalia hän oli muun muassa toiminut Massachusettsin teknillisen korkeakoulun TX-2-tietokoneprojektin parissa.


title: Ken Olsen

text: Olsen on tunnettu siitä, että hän vuonna 1977 sanoi, että ”ihmisillä ei ole syytä tietokoneeseen kotonaan”, jonka ymmärrettiin väärin tarkoittavan että Olsen ei nähnyt käyttöä kotitietokoneelle.


title: Ken Olsen

text: Olsenin vaimo oli suomalainen, Lahdessa syntynyt Eeva-Liisa Aulikki Olsen, o.s. Valve (1924–2009). Olsenin kerrotaan suhtautuneen vaihto-opiskelijana Yhdysvaltoihin päätyneen Valveen hurmaamiseen samalla innolla, jota hän myöhemmin osoitti DEC:in rakentamisessa. Vaikka heidän ensitapaamisensa oli ollut lyhyt, Olsen jätti tutkijakoulun ja työn MIT:n Whirlwind-tietokoneen parissa kesken lentääkseen Eurooppaan Aulikin perässä.


title: Ken Olsen

text: Vanhalla mantereella Olsen elätti itsensä tekemällä töitä ruotsalaisessa kuulalaakeritehtaassa. Kun pari päätti myöhemmin mennä naimisiin, joutui Olsen hankkimaan siihen erikoisluvan Yhdysvaltain liittovaltion viranomaisilta, sillä Suomeen suhtauduttiin kylmässä sodassa epäluuloisesti. Pari meni naimisiin 12. joulukuuta 1950 Aulikin pappi-isän vihkimänä. Vaikka vaimo pysyikin pääosin liiketoiminnasta erossa, kerrotaan hänen muun muassa tehneen vaikutuksen ex-kenraali Georges Doriotiin, joka johti American Research and Development Corporationia, jolta heltisi rahoitus Digital Equipment Corporationin perustamiseksi. Ken ja Aulikki Olsenin perheeseen syntyi kolme poikaa.


title: Ken Olsen

text: Olsen kuoli 84-vuotiaana helmikuussa 2011.


title: Copa del Rey

text: Copa del Rey (koko nimeltään Copa de Su Majestad el Rey Juan Carlos I, ) on vuosittain Espanjassa pelattava cup-muotoinen jalkapallokilpailu. Sen järjestää Espanjan kuninkaallinen jalkapalloliitto. Kilpailuun ottavat osaa kaikki joukkueet Primera ja Segunda Divisiónista, Segunda División B:n parhaat sekä Tercera Divisiónin lohkovoittajat.


title: Copa del Rey

text: Copa del Reyn voittaja on oikeutettu paikkaan Eurooppa-liigassa (ennen vuotta 1999 Cup-voittajien cupissa). Voittaja pelaa myös Supercopa de Españassa liigamestaria vastaan. Cupin menestynein seura on Barcelona, jolla mestaruuksia on 30.


title: Copa del Rey

text: Kilpailu on tunnettu myös nimillä Copa del Presidente de la República vuosina 1933–1936 ja Copa del Generalísimo vuosina 1939–1976.


title: Copa del Rey

text: * Vuosina 1910 ja 1913 pelattiin kaksi erillistä kilpailua jalkapalloliittojen (Federación Española de Fútbol ja Unión Española de Clubes de Fútbol) riitannuttua.


title: Mustapääsirkku

text: Mustapääsirkku ("Granativora melanocephala") on keltavatsainen sirkku, joka kuuluu varpuslintuihin.


title: Mustapääsirkku

text: Linnun pituus on 15½–17½ cm ja paino 28–33 g. Keltasirkun kokoinen, kaikissa puvuissa ainakin hiukan keltaista mahapuolella. Juhlapukuinen koiras on mustapäinen, alapuolelta kirkkaan keltainen, ja sen selkä sekä yläperä ovat punaruskeat. Naaras ja nuori lintu ovat mahapuolelta kellahtavia, pää on harmahtava ja selkäpuoli tumma. Koiras on hieman naarasta suurempi. Erilaisia ääniä on runsaasti.


title: Mustapääsirkku

text: Sekä vanhoilla että nuorilla mustapääsirkuilla on täydellinen sulkasato talvella ja osittainen sulkasato kesällä.


title: Mustapääsirkku

text: Laji muistuttaa hyvin suuresti ruskopääsirkkua ("Emberiza bruniceps") sekä puvultaan, ääniltään että olemukseltaan. Lajit risteytyvät yhteisellä esiintymisalueella Kaspianmeren kaakkoisosissa. Monet tutkijat pitävätkin näitä samana lajina. Mustapääsirkun kuvaili tieteelle Giovanni Antonio Scopoli vuonna 1769.


title: Mustapääsirkku

text: Esiintymisalue ulottuu Kaakkois-Euroopasta Lähi-itään ja Kaukasukselle sekä Kaspianmerelle ja Iraniin. Lajin kokonaismäärästä on ristiriitaista tietoa: Euroopan populaation koko on 5,6–19 miljoonaa yksilöä IUCN); Euroopassa (EU:n alueella?) pesii 150 000–270 000 paria (Birdguides). Muuttolintu, joka talvehtii pääasiassa Intian niemimaalla. Laji on tavattu Suomessa toistaiseksi 14 kertaa, ensi kerran 3.–6.8.1980 Helsingissä.


title: Mustapääsirkku

text: Esiintyy monenlaisilla pensaikkomailla, puu- ja viinitarhoissa, oliiviviljelmillä, metsänreunoissa ja vesistöjen varsilla.


title: Mustapääsirkku

text: Pesintä tapahtuu touko-kesäkuussa. Pesä on matalalla pensaassa tai esimerkiksi viiniköynnöksessä. Munia on 4–5, ja molemmat puolisot hautovat yhteensä noin 2 viikkoa.


title: Mustapääsirkku

text: Syö pääasiassa siemeniä, kesäaikana myös selkärangattomia.


title: Power Macintosh 7500

text: Power Macintosh 7500 on Applen 8. elokuuta 1995 julkaisema tietokone. Malli julkaistiin yhtä aikaa Power Macintosh 7200:n kanssa, josta poiketen 7500 sisälsi paikan tytärkortille. Power Macintosh 7500:n tuotanto lakkautettiin yhdeksän kuukauden kuluttua 18. toukokuuta 1996, jolloin Power Macintosh 7600 julkaistiin.


title: Power Macintosh 7500

text: Power Macintosh oli eräitä ensimmäisistä Macintosheista, jossa oli PCI-laajennuspaikkoja. Tytärkortin ansiosta laitteen PowerPC 601 -suoritin oli helppo päivittää. Outrigger-kotelo helpotti pääsyä keskusyksikön sisälle.


title: Alison Krauss

text: Alison Krauss (s. 23. heinäkuuta 1971) on yhdysvaltalainen country- ja bluegrass-muusikko.


title: Alison Krauss

text: Krauss aloitti ammattiuransa teini-iässä. Hän sai sopimuksen Rounder Recordsilta 1985 ja julkaisi debyyttialbuminsa kaksi vuotta myöhemmin. Hän toimii yhä Alison Krauss & Union Station -yhtyeensä keulahahmona.


title: Alison Krauss

text: Krauss on voittanut sooloartistina, Alison Krauss & Union Stationin jäsenenä sekä äänilevytuottajana yhteensä kaksikymmentä Grammy-palkintoa. Kraussia on kuultu monilla soundtrackeilla.


title: Alison Krauss

text: Kraussin "Union Station" -yhtyeeseen kuuluvat hänen lisäkseen Barry Bales (basso), Ron Block (kitara, banjo), Jerry Douglas (dobro) ja Dan Tyminski (kitara).


title: Roland de Wolfe

text: Roland de Wolfe on englantilainen pokeriammattilainen. Hän oli aiemmin brittiläisen pelilehden "Inside Edgen" pokeritoimittajana. De Wolfen lempinimi on "The Sheep" (lammas). Hän oli Gavin Griffinin jälkeen toinen pelaaja, joka saavutti niin sanotun Triple Crownin eli EPT-, WPT- ja WSOP-voiton.


title: Roland de Wolfe

text: Roland de Wolfe pelasi jo nuorena poolia ja korttipelejä rahasta. Vartuttuaan hän alkoi kiertää pokeriturnauksia toimittajana..


title: Roland de Wolfe

text: De Wolfe voitti The Gutshot Poker Festivalilla Lontoossa syyskuussa 2004 ja sijoittui rahoille seuraavana kesänä heinäkuussa WSOP:n $ 1,000 No Limit Hold'em turnauksessa. Muutamaa viikkoa myöhemmin hän voitti World Poker Tourin Grand Prix de Paris -turnauksen lyöden lopussa suomalaisen Juha Helpin. Turnauksen ykköspalkinto oli 479 680 euroa. WPT:n Fourth Annual Five-Star World Poker Classicissa huhtikuussa 2006 Roland de Wolfe oli neljäs. European Poker Tour -voiton de Wolfe saavutti lokakuussa 2006 Dublinin The Irish Masters -osakilpailussa. Turnauksen ykköspalkinto oli 554 300 euroa.


title: Roland de Wolfe

text: World Series of Pokerissa de Wolfe oli parhaimmillaan ollut kolmas: vuonna 2006 2000 dollarin no limit hold'em shootout -turnauksessa. Kolmossija toi 65 520 dollaria. Kesäkuussa 2009 de Wolfe onnistui voittamaan 5 000 dollarin sisäänoston pot limit omaha hi/lo -turnauksen ja näin saavutti toisena pelaajana voiton kaikissa kolmessa isossa turnaussarjassa (EPT, WPT ja WSOP). WSOP-turnauksen ykköspalkinto oli 246 616 dollaria. Syksyllä 2010 de Wolfe oli World Series of Poker Europen pääturnauksessa neljäs.


title: Roland de Wolfe

text: De Wolfen uran suurin voittosumma tuli WPT:n vuoden 2006 mestaruuskilpailusta, jossa hän ansaitsi kolmostilastaan Joe Bartholdi Jr:n ja David Matthew'n jälkeen 1 025 205 dollaria Helmikuussa 2010 de Wolfe voitti Mansion Poker Les A London Openin 2000 punnan turnauksen.


title: Roland de Wolfe

text: Kesäkuussa 2011 Roland de Wolfen pokeriuran turnausansiot ylittivät 5,3 miljoonaa dollaria. Hän edustaa Full Tilt Poker -nettipokerihuonetta.


title: Turo

text: Turo on suomalainen miehen etunimi. Nimi on yleensä käsitetty muunnokseksi nimesä Tore tai Ture, jotka johtuvat skandnaavisen ukkosenjumalan nimestä Thor. Toisaalta nimi saattaa johtua myös suomen kielen sanasta "turo", joka merkitsee kutu- ja ongintapaikalle upotettua havupuuta tai sellaisista muodostettua asetelmaa, jonka on ajateltu parantavan kalasaaliita. Nimi on annettu vuoden 2017 puoleenväliin mennessä 752 miehelle.


title: Piispa (mormonismi)

text: Piispa on Myöhempien aikojen pyhien Jeesuksen Kristuksen kirkossa seurakunnan johtaja. Hänen virkansa ei siis muistuta suurten kirkkokuntien piispan virkaa, vaan se rinnastuu ensi sijassa seurakuntien kirkkoherroihin. Sen sijaan MAP-kirkon piispanvirka vastaa pitkälti ensimmäisten vuosisatojen piispanvirkaa vanhassa kirkossa.


title: Piispa (mormonismi)

text: Piispan tehtäviin kuuluu seurakunnan johtaminen, seurakunnan jumalanpalveluselämästä vastaaminen, seurakuntalaisten hengellisestä ja ajallisestä hyvinvoinnista huolehtiminen sekä erilaisten seurakuntaan kuuluvien apujärjestöjen toiminnasta vastaaminen. Piispa toimii myös "Israelin tuomarina", mikä tarkoittaa sitä, että hänellä on hengellisissä asioissa tuomiovaltaa seurakuntalaisiinsa nähden. Piispa toimii myös Aaronin pappeuden johtajana seurakunnassa sekä pappien koorumin johtajana.


title: Piispa (mormonismi)

text: Piispalla on yleensä kaksi neuvonantajaa avustamassa seurakunnan johtamistyössä. Yhdessä nämä muodostavat piispakunnan, jolla on myös kollegiaalinen vastuu seurakunnan toiminnasta. Piispan toimikausi on muodollisesti viisi vuotta, mutta käytännössä toimikausien pituus vaihtelee. Seurakunnissa, joissa on useita piispaksi kelvollisia henkilöitä, ei mielellään valita samaa henkilöä piispaksi kahdeksi kaudeksi peräkkäin, koska piispanviran ei haluta henkilöityvän vain yhteen henkilöön. Yleistä on, että piispan neuvonantaja valitaan piispaksi.


title: Piispa (mormonismi)

text: Pienissä seurakunnissa, joita ei vielä ole täysin järjestetty ja joissa kaikkia virkoja ei ole, piispan tilalla voi toimia seurakunnanjohtaja.


title: Piispa (mormonismi)

text: Piispa kuuluu MAP-kirkossa Aaronin pappeuden kutsumuksiin. Oppi ja liitot -kirjan mukaan Leevin sukukuntaan kuuluva, joka on Aaronin jälkeläinen suoraan alenevassa polvessa, saa toimia piispana syntyperänsä puolesta (Oppi ja liitot 107:16, 76). Hän ei tarvitse edes neuvonantajia. Mikäli seurakuntaan ei kuulu yhtään Aaronin jälkeläistä, tulee piispaksi valita ylempään eli Melkisedekin pappeuteen kuuluva ylipappi (Oppi ja liitot 107:17, 69). Käytännössä Aaronin jälkeläisen toimimen MAP-kirkon seurakunnan piispana on jäänyt kuolleeksi kirjaimeksi; kirkossa ei tällä hetkellä ole yhtään tällaista seurakuntaa. Sitä paitsi piispalle kuuluu myös tehtäviä, joiden suorittamiseen vaaditaan Melkisedekin pappeuden valtuus.


title: Piispa (mormonismi)

text: Piispojen esimiehenä ja piispojen koorumin johtajana toimii vaarnanjohtaja. Hänelläkin on apunaan kaksi neuvonantajaa, jotka yhdessä muodostavat vaarnan korkean neuvoston. Kun seurakunnan piispa on erovuorossa tai jättää tehtävänsä, vaarnan korkea neuvosto etsii hänelle seuraajan rukouksen hengessä. Kaikki piispannimitykset alistetaan myös kahdentoista apostolin ja kirkon ensimmäisen presidenttikunnan päätettäviksi. Mikäli piispaksi ehdotettu suostuu valintaan, hänet asetetaan virkaansa rukouksella ja kätten päälle panemisella. Mikäli valittu ei ole ylipappi, hänet asetetaan ensin ylipapin virkaan.


title: Piispa (mormonismi)

text: Kuten kaikki paikallistason virat, piispan virka on MAP-kirkossa vapaaehtoisvirka, josta ei makseta rahallista korvausta.


title: Power Macintosh 8600

text: Power Macintosh 8600 on Applen 17. helmikuuta 1997 julkaisema tietokone, joka julkaistiin yhdessä Power Macintosh 7300 ja 9600 -mallien kanssa. Power Macintosh 8600 oli teknisiltä ominaisuuksiltaan lähellä malliston lippulaivaa 9600, mutta ei sisältänyt yhtä paljon laajennusmahdollisuuksia. Laitteen arkkitehtuurissa oli ongelmia, joka hidasti sen jakelua. Ensimmäinen, 200 MHz:n suorittimella varustettu versio oli laajemmin saatavilla vasta neljä kuukautta julkaisunsa jälkeen. Myöhemmin julkaistu, 300 MHz:n suorittimella päivitetty malli myöhästyi myös. Power Macintosh 8600:n tuotanto lakkautettiin 17. helmikuuta 1998.


title: Veronica Maggio

text: Veronica Sandra Karin Maggio (s. 15. maaliskuuta 1981 Uppsala) on ruotsalais-italialainen laulaja.


title: Veronica Maggio

text: Maggion ensisingle "Dumpa mig" julkaistiin maaliskuussa 2006. Singlen musiikkivideosta tuli pian hitti ruotsalaisilla tv-kanavilla, muun muassa ZTV:llä. Maggiolla on levytyssopimus Universal Music -yhtiön kanssa.


title: Veronica Maggio

text: Maggio huomattiin, kun hänen tuleva managerinsa sattui kuulemaan Maggion kappaleen kaverinsa tietokoneelta. Pian tämän jälkeen Maggio alkoi työskennellä tuottaja Stefan Gräslundin kanssa ja he lähettivät demon Universal Musicille, josta Maggio sai levytyssopimuksen.


title: Veronica Maggio

text: Maaliskuussa 2006 Maggio julkaisi ensimmäisen, "Dumpa mig" -nimisen, singlensä. Hänen toinen singlensä oli "Nöjd?".Kesällä 2006 Maggio oli kiertueella ja esiintyi muun muassa ruotsalaisessa "Sommarkrysset"-ohjelmassa. Myöhemmin samana vuonna ilmestyi Maggion debyyttialbumi "Vatten och bröd".


title: Veronica Maggio

text: Maggio voitti Vuoden tulokkaan Grammis-palkinnon tammikuun 2007 Grammis-gaalassa.


title: Veronica Maggio

text: 26. maaliskuuta 2008 julkaistiin Veronica Maggion toinen albumi "Och vinnaren är...", jonka hän on säveltänyt ja äänittänyt yhdessä Snook-yhtyeen Oskar Linnrosin kanssa. Maggio oli mukana myös levyn sanoituksessa.


title: Veronica Maggio

text: "Och vinnaren är..." ylsi Ruotsin albumilistan seitsemännelle sijalle ja pysyi listalla 77 viikkoa. Albumi myi platinaa sekä Norjassa että Ruotsissa ja sitä myytiin Pohjoismaissa yli 70 000 kappaletta. "Måndagsbarn"-singlestä tuli ensimmäinen Maggion kansainvälisesti menestynyt kappale; se ylsi Tanskan singlelistan sijalle kahdeksan, ensimmäiselle sijalle Norjan singlelistalla ja myi Tanskassa kultaa. Albumilta julkaistiin lisäksi singlet "Stopp" ja "17 år", joista jälkimmäinen myi Ruotsissa kultaa.


title: Veronica Maggio

text: Vuonna 2010 Maggio osallistui Petterin singleen "Längesen".


title: Veronica Maggio

text: Kolmannella albumillaan nimeltä "Satan i gatan", joka ilmestyi 27. huhtikuuta 2011, teki Maggio yhteistyötä muun muassa Christian Walzin, Markus Krunegårdin ja Carl Wikström Askin kanssa. Albumi nousi ensimmäiseksi Ruotsin albumilistalla. Julkaisuviikollaan "Satan i gatan" -albumin myynti vastasi 30 prosenttia koko tuon hetkisestä levymyynnistä. Albumilta julkaistiin kolme singleä: "Jag kommer", "Välkommen in" ja "Mitt hjärta blöder." Kaikki kolme nousivat singlelistan viiden parhaan kärkeen. Albumi myi triplaplatinaa ja single "Jag kommer "seitsenkertaista platinaa.


title: Veronica Maggio

text: Kesällä ja syksyllä 2011 Maggio keikkaili Tanskassa, Norjassa ja Ruotsissa sekä Suomessa Ruisrockissa kesällä 2012.


title: Veronica Maggio

text: Maggion uusi albumi "Handen i fickan fast jag bryr mig"" "julkaistiin 4. lokakuuta 2013. Ennen albumia julkaistiin elokuussa single "Sergels torg. "Singlestä kuvattu musiikkivideo julkaistiin 25. syyskuuta 2013.


title: Veronica Maggio

text: Maggiolla on vuonna 2010 syntynyt poika entisen avopuolisonsa Nils Tullin kanssa. Aiemmin Maggio seurusteli Oskar Linnrosin kanssa, joka on toiminut myös Maggion tuottajana.


title: Veronica Maggio

text: Vuoden 2007 Grammis-gaalassa Maggio palkittiin vuoden tulokkaana. Vuonna 2011 hän voitti Rockbjörnen-palkinnon kategorioissa vuoden ruotsalainen kappale ja vuoden naisliveartisti. Vuoden 2012 Grammis-gaalassa Maggio voitti yhdessä Christian Walzin kanssa palkinnot kategorioissa vuoden säveltäjä ja vuoden sanoittaja ja lisäksi yksin kategoriassa vuoden pop. Maggio voitti samaisen vuoden pop -palkinnon myös Grammis-gaalassa 2014.


title: Jaakko Holsti

text: Jaakko Holsti (s. 1959) on Maa- ja metsätaloustuottajain Keskusliiton eli MTK:n Uudenmaan toiminnanjohtaja. Holsti on kotoisin Porvoosta ja valmistunut Helsingin yliopistosta agronomiksi. Hän on toiminut toiminnanjohtajuuden lisäksi tutkimus- ja opetustehtävissä. Holsti on uusimaalainen vaikuttaja-aktiivi.


title: Sukeltaja

text: Sukeltaja voi tarkoittaa seuraavia asioita:


title: Alan Ball (käsikirjoittaja)

text: Alan Ball (s. 13. toukokuuta 1957 Atlanta, Georgia) on Oscar-palkittu käsikirjoittaja, ohjaaja, tuottaja ja näyttelijä, joka tunnetaan parhaiten "American Beautyn" kirjoittajana ja HBO:n menestyssarjojen "Mullan alla" ja "True Blood" luojana.


title: Alan Ball (käsikirjoittaja)

text: Alan Ball valmistui Floridan yliopiston teatterikoulusta ja sai ensimmäinen televisiotyönsä "Cybillin" kirjoittajana. Hän on myös kirjoittanut useita näytelmiä, kuten "Five Women Wearing the Same Dress", "Bachelor Holiday", "Power Lunch" ja "Your Mother’s Butt". Alan Ball on avoimesti homoseksuaali, ja useissa hänen töissään on siihen liittyviä teemoja ja hahmoja.


title: Alan Ball (käsikirjoittaja)

text: Vuonna 2004 Ball osti elokuvaoikeudet Alicia Erianin romaaniin "Towelhead", joka julkaistiin 6. huhtikuuta 2005. Ball käsikirjoitti ja ohjasi sen pohjalta samannimisen elokuvan, joka sai ensi-iltansa Toronton elokuvajuhlilla 2007.


title: Messier 68

text: Messier 68 (M68, NGC 4590) on Vesikäärmeen tähdistössä sijaitseva pallomainen tähtijoukko, jonka Charles Messier löysi ja luetteloi vuonna 1780. Se sijaitsee noin 33 000 valovuoden päässä Maasta.


title: Pedro Aguirre Cerda

text: Pedro Aguirre Cerda (6. helmikuuta 1879 – 25. marraskuuta 1941) oli chileläinen poliitikko ja maansa presidentti vuodesta 1938.


title: Pedro Aguirre Cerda

text: Cerda syntyi Pocuron kylässä lähellä Los Andesia. Hän oli vanhempiensa Juan Bautista Aguirren ja Clarisa Cerdan yhdestätoista lapsesta seitsemäs. Maanviljelijäisä kuoli pojan ollessa 8-vuotias.


title: Pedro Aguirre Cerda

text: Cerda päätti yliopisto-opintonsa Santiagossa ja tuli lakimieheksi 1904. Hän nai serkkunsa Juana Rosa Aguirre Lucon, jonka kanssa hänellä ei ollut lapsia. Vuonna 1914 Cerdasta tuli opettaja kansallisinstituutissa.


title: Pedro Aguirre Cerda

text: Cerda voitti vuoden 1938 presidentinvaalit Chilen kansanrintaman ehdokkaana. Hän joutui heikkenevän terveydentilansa vuoksi nimittämään sisäministeri Jerónimo Méndezin tilapäiseksi valtionpäämieheksi. Cerda kuoli tuberkuloosiin Santiagossa 1941.


title: Haja-asutusalue

text: Haja-asutusalue on alue, jolla on enintään 200 asukkaan rakennusryhmiä. Rakennusten välinen etäisyys haja-asutusalueella on yleensä pidempi kuin 200 metriä. Toisin sanoen haja-asutusalueeseen kuuluvat taajamien ulkopuoliset alueet.


title: Haja-asutusalue

text: Suomessa haja-asutusalueiden väkimäärä on kasvussa suurten kaupunkien lähistöllä. Syrjäisemmillä seuduilla ja myös joidenkin keskisuurten kaupunkien lähistöllä haja-asutusalueen väestö kuitenkin vähenee.


title: Haja-asutusalue

text: Suomessa valtio myöntää haja-asutusalueiden vähittäiskauppapalveluille rahallista tukea palvelujen turvaamiseksi ja saavutettavuuden takia.


title: Haja-asutusalue

text: Vuoden 2011 lopun tietojen mukaan Suomessa oli 5 401 267 asukasta, joista 4 507 493 asui taajamissa, 833 541 haja-asutusalueilla ja 60 233 henkilön asuinpaikka oli tuntematon. Haja-asutusalueiden osuus Suomen väestöstä oli siis 15,4 prosenttia.


title: Haja-asutusalue

text: Ruotsissa taajamien ulkopuolella asui vuoden 2010 lopussa 1 399 773 henkeä eli 14,9 prosenttia maan väestöstä.


title: Haja-asutusalue

text: Vuoden 2009 alun tietojen mukaan Tanskassa oli 739 464 haja-asutusalueilla asuvaa eli 13,4 prosenttia maan väkiluvusta.


title: Haja-asutusalue

text: Norjassa oli vuoden 2012 alussa 1 011 611 haja-asutusalueilla asuvaa henkilöä. Samana ajankohtana maan kokonaisväkiluku oli 4 985 870 henkilöä, joten Norjassa 20,3 prosenttia väestöstä asui haja-asutusalueilla.


title: Turo Tailor

text: Oy Turo Tailor Ab tai Turo on suomalainen vaatetuskonserni, joka on erikoistunut miesten pukuihin ja naisten jakkupukuihin, ja tämän lisäksi Turolta löytyy irtotakkeja, kauluspaitoja, neuleita ja asusteita. Turo Tailor on Pohjoismaiden suurin miesten pukujen valmistaja. Sen päämarkkinat ovat Norjassa, Ruotsissa ja Suomessa. Turo Tailorilla on kaksi tytäryhtiötä: markkinointiyritys Frislid Konfeksjon AS Norjassa ja tuotantoyritys Villero AS Virossa. Yrityksen toimitusjohtaja on Janne Antikainen.


title: Turo Tailor

text:
Turo Oy:n vaatetehdas perustettiin Kuopioon vuonna 1938. Alkuvuosina valmistettiin muun muassa urheiluasuja, armeijan asepukuja sekä työvaatteita. Miesten puvut tulivat tehtaan valikoimaan 1960-luvulla, ja 1980-luvulla yritys siirtyi valmistamaan pelkästään miesten housuja, pukuja ja irtotakkeja. Vuonna 1988 Turo Oy:n konkurssin jälkeen työtä jatkamaan perustettiin Turo Tailor.
Turo Oy perustettiin Kuopioon vuonna 1938. Perustajina olivat Veikko Räsänen, Oiva Turunen ja Veijo Taskinen. Yrityksen nimi tulee sanasta ”turominen”, joka pohjoiskarjalaisessa murteessa tarkoittaa huonoa ompelua.


title: Turo Tailor

text: Turo valmisti aluksi työvaatteita. Myöhemmin tehtiin myös laukkuja, retkeilyvälineitä, telttoja ja ulkovaatteita. Turo erikoistui miesten pukujen, housujen, irtotakkien ja päällystakkien valmistukseen. Yhtiö toimi pääasiassa Kuopiossa.


title: Turo Tailor

text: 1960-luvulla aloitettu miesten pukujen teollinen valmistus kehittyi niin, että 1970-luvulla Turo oli Skandinavian suurin miesten pukujen valmistaja.


title: Turo Tailor

text: Turon vaatevienti Neuvostoliittoon oli huomattavaa. Myös kauppa Englantiin oli merkittävää – siellä Turolla oli pitkä sopimus Marks & Spencerin kanssa.


title: Turo Tailor

text: Turon tehdashalli valmistui Kuopion Niiralaan vuonna 1974. Yrityksellä oli tuotantolaitokset myös Nilsiässä ja Suonenjoella sekä tytäryhtiöitä muuallakin Suomessa, kuten turkulaiset Teiniasu ja Trinet.


title: Turo Tailor

text: 1980-luvun alussa Turo laajensi muoviteollisuuteen ostamalla Finlaysonilta Rukka Productsin. Tämän myötä alkoivat Turon vaikeudet. Taloudellisesti yhtiöllä meni pitkään äärimmäisen heikosti. Vaikeudet johtivat konkurssiin vuonna 1988.


title: Turo Tailor

text: Konkurssin syitä olivat virheinvestoinneiksi osoittautuneet laajenemiset muovialalle ja naisten vaatteisiin. Yhtiö ylivelkaantui ja sen eläkesäätiön vastuuvajauksen annettiin paisua. Turoa ei saatu edes saneeraamalla kannattavaksi, koska saneeraus aloitettiin liian myöhään. Raskas organisaatio ei supistunut muun toiminnan tahdissa, johtoa uudistettiin liian nopeasti eikä keskijohtoa saatu mukaan uudistamiseen tarpeeksi nopeasti. Toiminnan loppuvaiheessa sählättiin muun muassa ostamalla jo kertaalleen myydyt tehtaat takaisin. Myydyn tehdaskiinteistön korkeat vuokrat rasittivat kannattavuutta. Kun vuonna 1984 Turo oli työllistänyt vielä lähes 1500 henkeä, konkurssihetkellä se työllisti enää 665 henkeä. Velat ylittivät 33 miljoonaa euroa.


title: Turo Tailor

text: Suomen Yhdyspankki ja Finvest perustivat Turon raunioille "Oy Turo Tailor Ab":n. Se työllisti 450 henkilöä vuonna 1988. Seuraavalla vuosikymmenellä vaikeina aikoina koettiin monia lomautuksia ja irtisanomisia. Henkilöstöä oli vuonna 1993 enää 318 ja vuonna 1996 vain 210.


title: Turo Tailor

text: Toukokuussa 1998 Turo osti vaatekonserni Baltika Groupilta virolaisen tuotantoyritys Villero AS:n (vaatetehdas Viljandissa). Vuonna 2005 Turo osti Baltika Groupilta puolet Tallinnassa toimivasta Baltika Tailorista. Osuus myytiin takaisin kahden vuoden päästä, ja syyksi kerrottiin Tallinnan seudun henkilöstöpula ja siitä johtunut henkilöstökustannusten nousu. Yhteistyö jatkui alihankintasuhteena.


title: Turo Tailor

text: Vuoteen 2001 henkilöstön määrä pysyi tasaisena. Toukokuussa 2009 Turo-konsernissa oli töissä 125 henkilöä. Tuotanto oli ulkoistettu käytännössä kokonaan alihankkijoille.


title: Turo Tailor

text: Turo Tailor siirsi 2000-luvun vaihteen jälkeen tuotantoaan Kuopion tehtaalta Viroon, Viljandin tehtaalle. Kesäkuussa 2009 yt-neuvotteluiden päättymisen yhteydessä tiedotettiin, että tuotanto Suomessa loppuu kokonaan 2009 lopussa. Osa toiminnoista kuten suunnittelu, markkinointi ja hallinto aiotaan pitää Suomessa. Myös Kuopion tehtaanmyymälä jatkaa. Puvut on tuotettu sittemmin Liettuassa. Pusakoita on tehty Kiinassa.


title: Turo Tailor

text: Maaliskuussa 2010 pääomasijoitusyhtiö CapMan irtautui Turo Tailorin omistuksesta. CapManin hallinnoimat rahastot olivat omistaneet 89 prosenttia yhtiöstä vuodesta 1997 lähtien. Osakkeet myytiin yrityksen toimivalle johdolle. Turo Tailorin uusiksi omistajiksi tulivat tasaosuuksin toimitusjohtaja Heikki Vuorinen, varatoimitusjohtaja Raimo Kinnunen, talousjohtaja Ossi Loikkanen ja yhtiön norjalaisen tytäryhtiön Frislid Konfeksjonin toimitusjohtaja Rune Taklo. Toimivan johdon ulkopuolelta uudeksi omistajaksi nousi ICECAPITAL Pankkiiriliike Oy:n toimitusjohtaja Ari Lahti. Vuoden 2010 konsernitulos kääntyi muutosten myötä selkeästi voitolliseksi.


title: Turo Tailor

text: Kesällä 2015 yhtiö kertoi pudottavansa nimestään Tailor-osan pois. Uudistukseen kuului uusi myymäläkonsepti ja lippulaivamyymälä Helsingin keskustassa, verkkokaupan avaaminen ja sosiaalisen median hyödyntäminen. Malliston kerrotaan olevan nuorekkaampi ja suunnittelijana Red Labelin aiemmin yhtiölle suunnitellut Anssi Tuupainen.


title: Turo Tailor

text: Turo Oy oli listattu Helsingin pörssimeklareiden meklarilistalla ajalla 21.5.1981–16.11.1988. Yhtiön kurssi oli korkeimmillaan vuonna 1987. Osakkeiden viimeinen kaupankäyntipäivä oli päivää ennen konkurssia. Konkurssissa noin 200 piensijoittajaa menetti sijoituksensa.


title: Turo Tailor

text:
Turo Tailor on palkittu Kultainen vaatepuu -palkinnolla kahdesti: vuonna 2000 kokonaisuutena ja vuonna 2007 Turo Red Label -mallistostaan, jonka pääsuunnittelija on Anssi Tuupainen.
Entiset:


title: Kultainen kypärä

text: Kultainen kypärä on jääkiekon SM-liigassa Suomen jääkiekkoilijat ry:n kauden päätyttyä myöntämä palkinto. Palkinto annetaan pelaajalle, jonka pelaajat ovat äänestäneet keskuudestaan kauden parhaaksi. Ensimmäisen kerran palkinto jaettiin kauden 1986–1987 päätteeksi.


title: Kultainen kypärä

text: Äänestäjinä ovat liigapelaajat, ja jokainen pelaaja antaa kolmelle liigapelaajalle pisteet, ensimmäiselle viisi pistettä, toiselle kolme ja kolmannelle yhden pisteen. Jokainen pelaaja siis äänestää kolmea parhaaksi katsomaansa pelaajaa, jotka eivät saa olla oman joukkueen edustajia. Vain kaksi pelaajaa on saanut palkinnon kahdesti (Juha Riihijärvi ja Kimmo Rintanen) ja neljä kertaa ulkomaalainen pelaaja on vienyt voiton (Brian Rafalski, Tim Thomas, Cory Murphy ja Tomáš Záborský). Palkintojenjakotilaisuudessa jaetaan myös kaksi muuta pelaajien äänestämää palkintoa: parhaalle erotuomarille Kultainen pilli ja parhaalle Mestis-pelaajalle Kultainen kiekko.


title: Kultainen kypärä

text: Vuodesta 1994 lähtien jaetun, jääkiekkotoimittajien valitseman Lasse Oksanen -palkinnon voittaja on voittanut myös Kultaisen kypärän vuosia 1997, 1999, 2001 ja 2013 lukuun ottamatta.


title: Kultainen kypärä

text: Veikkauksen Kultaista kypärä on Veikkauksen Vedonlyönnin symboli, jota pitää hallussaan eniten tehopisteitä joukkueessaan tehnyt pelaaja. SM-liigakauden kolmannesta runkosarjakierroksesta lähtien kullakin kierroksella jokaisen liigajoukkueen tehokkain kenttäpelaaja pelaa ottelussa kultaisen kypärän kanssa. Kun runkosarja on tullut päätökseen, viimeinen kultaista kypärää yllään pukenut pelaaja pelaa kultaisen kypärän avulla myös kahdessa ensimmäisessä pudotuspelissä. Lisäksi jokaisessa joukkueessa eniten tehopisteitä tehnyt pelaaja palkitaan runkosarjan päättyessä erityispalkinnolla. Uudistuksen lanseerasi Veikkaus vedonlyöntinsä markkinoimiseksi.


title: Kultainen kypärä

text: Jääkiekon SM-liigan verkkosivustolla tiedotetaan, että "mikäli paras pistemies on loukkaantunut tai ei voi jostain muusta syystä pelata, kantaa Kultaista kypärää joukkueen paras ottelupöytäkirjaan merkitty pistemies." Kypärään liittyy myös Liigan järjestämä kilpailu, jossa seurataan, kuka pelaajista on eniten pitänyt tätä tunnusta. "Pelaaja, joka runkosarjassa pelaa eniten otteluita Kultainen kypärä päässään ja sijoittuu Liigan pistepörssissä 20 parhaan joukkoon, voittaa Veikkauksen asettaman 10 000 euron palkinnon." Kultaisen kypärän konsepti sai alkunsa kaudella 1994–1995. Idean panivat alulle silloinen Veikkauksen Vedonlyönnin tiedotusjohtaja Risto Nieminen ja Hjallis Harkimo.


title: Warren G

text: Warren G (oikealta nimeltään Warren Griffin III, s. 10. marraskuuta 1970 Long Beach, Kalifornia), on yhdysvaltalainen rap-muusikko, -tuottaja ja DJ. Hänen suurin hittinsä oli Nate Doggin kanssa esitetty kappale "Regulate" vuonna 1994. Warren G on tunnetun musiikkituottajan Dr. Dren velipuoli. Warren G kuului Snoop Doggin ja Nate Doggin kanssa 213 -nimiseen hip hop -yhtyeeseen. Yhtye hajosi Nate Doggin kuoltua vuonna 2011.


title: Warren G

text: Warren G:n ensimmäinen albumi, "Regulate...G Funk Era" vuodelta 1994, myi yli neljä miljoonaa kappaletta Yhdysvalloissa ja yli kuusi miljoonaa maailmanlaajuisesti. Warren G sai myös Grammy-ehdokkuuden vuonna 1995 ensialbuminsa kappaleesta "Regulate". Artistin toinen levy, vuonna 1997 julkaistu "Take a Look Over Your Shoulder", myi sekin yli miljoona kappaletta.


title: Warren G

text: Warren G on näytellyt myös muutamissa elokuvissa.


title: Warren G

text: Griffin syntyi vuonna 1970 Kalifornian Long Beachissä. Hänen vanhempansa erosivat hänen ollessaan neljävuotias, ja hän vietti suurimman osan lapsuudestaan äitinsä ja kolmen siskonsa kanssa. 12-vuotiaana hän muutti asumaan isänsä ja tämän toisen vaimon luokse, joka on Dr. Dren äiti. Griffin oli läheinen Snoop Doggin ja Nate Doggin kanssa, jotka asuivat samalla alueella. Yhdessä he muodostivat hip hop -yhtyeen 213, joka nimettiin Long Beachin suuntanumeron mukaan.


title: Industry Foundation Classes

text: IFC ("Industry Foundation Classes") on kansainvälinen ja jatkuvasti kehitettävä rakennusalan ISO/PAS 16739 standardi oliopohjaisen tiedon siirtoon tietokonejärjestelmästä toiseen. IFC-standardia kehittää "IAI"-järjestö ("International Alliance for Interoperability"). IAI tunnetaan nykyisin markkinointinimellä "buildingSMART".


title: Industry Foundation Classes

text: IFC-tiedonsiirtoa käytetään erityisesti "tuotemalliperusteisessa" rakennussuunnittelussa. Standardin perusajatus on se, että sen välityksellä on mahdollista siirtää tuotemallitietoa ohjelmistoista riippumattomasti sekä CAD-järjestelmien välillä, että myös esimerkiksi suunnitteluohjelmistosta erilaisiin analyysi-, tuotanto- ja tuotetieto-ohjelmistoihin. IFC:llä siirretään ainoastaan oliotietoa eli 3D-geometria ja parametreja, sillä ei voida siirtää piirustusmuotoista tietoa.


title: Industry Foundation Classes

text: Uusin IFC-standardi versio 4 Add1 julkaistiin 2015.


title: Industry Foundation Classes

text: IFC-standardi versio 4 (aikaisemmin nimeltään 2x4) julkaistiin 2013. Todellisissa rakennushankkeissa tullaan käytännössä vielä pitkään tarvitsemaan IFC-tiedonsiirron lisäksi myös muita tiedonsiirtomuotoja.


title: Industry Foundation Classes

text: Seuraavista ohjelmistoista on julkaistu "IFC 2x3":n ensimmäisen ja toisen vaiheen määrittelyjen kanssa yhteensopiva versio: Seuraavat ohjelmistot ovat yhteensopivia "IFC 2x3":n ensimmäisen vaiheen määrittelyjen kanssa:


title: Antonio Smareglia

text: Antonio Smareglia (5. toukokuuta 1854 – 15. huhtikuuta 1929) oli italialainen oopperasäveltäjä.


title: Antonio Smareglia

text: Smareglia syntyi Pulassa, nykyisen Kroatian alueella. Hänen isänsä oli etnisesti italialainen ja äiti kroaatti. Smareglia avioitui Maria Jetti Pollan kanssa, ja pariskunta sai viisi lasta.


title: Antonio Smareglia

text: Smareglia sokeutui 46-vuotiaana. Vammastaan huolimatta hän jatkoi säveltämistä ja kuoli Italiassa 74-vuotiaana. Hänen tuotantoonsa kuuluu mm. "Nozze Istriane" (1895).


title: No Limit Top Dogg

text: No Limit Top Dogg on Snoop Doggin neljäs studioalbumi, jolla vierailee muun muassa Dr. Dre ja Xzibit.


title: No Limit Top Dogg

text: Myytyään 187 400 kappaletta avausviikollaan, albumi kipusi Billboardin albumilistan toiseksi. No Limit Top Dogg onkin Snoop Doggin ainoa albumi, joka ei myynyt kultaa julkaisuviikollaan. Albumi ylitti platinarajan ja vuoden 1999 loppuun mennessä se oli myynyt 1 503 865 kappaletta.


title: Osoitin (ohjelmointi)

text: Tietojenkäsittelytieteessä osoitin () on tietotyyppi, joka viittaa keskusmuistissa sijaitsevaan arvoon. Osoitin-tyyppistä muuttujaa voidaan kutsua osoitinmuuttujaksi tai pelkästään osoittimeksi. Osoitinmuuttuja sisältää viitattavan arvon muistiosoitteen. Toisin kuin viitettä, osoitinta voi kasvattaa, sitä voi verrata toiseen osoittimeen ja siihen voi sijoittaa tunnetun muistiosoitteen lukuarvona. Osoittimia käytetään paljon erityisesti C- ja C++-ohjelmointikielillä kirjoitetuissa ohjelmissa.


title: Osoitin (ohjelmointi)

text: Keskusmuistia voi ajatella suurena taulukkona, jonka ensimmäisen tavun indeksi on 0, toisen 1 ja niin edelleen. Osoittimet ovat vain indeksejä keskusmuistiin.


title: Osoitin (ohjelmointi)

text: C:ssä ja C++:ssa osoittimeen voidaan sijoittaa muistiosoite seuraavasti:


title: Osoitin (ohjelmointi)

text: &-merkki luetaan ”address of” eli yllä ”"osoitin" saa arvokseen muuttujan "luku" osoitteen”.


title: Osoitin (ohjelmointi)

text: Osoitteesta voidaan noutaa arvo (, toisinaan suomeksi "osoittimen seuraaminen"):


title: Osoitin (ohjelmointi)

text: Yllä oleva luetaan ”"toinen_luku" saa arvokseen "osoittimen" osoittaman kokonaislukuarvon”.


title: Osoitin (ohjelmointi)

text:
Useimmissa ohjelmointikielissä osoittimet eivät osoita vain tavuihin, vaan esimerkiksi useita tavuja pitkiin kokonaislukuihin. Osoittimen kasvattaminen yhdellä kasvattaa sitä osoittimen tietotyypin pituuden verran. Tämä yksinkertaistaa taulukoiden läpikäyntiä:
Osoittimelle voidaan antaa arvoksi "null", tyhjä. Kyseistä osoitinta kutsutaan silloin null-osoittimeksi (toisinaan "nollaosoitin"). Se on erikoisarvo, joka tarkoittaa että osoitin ei osoita minnekään. Null-arvoa käytetään aliohjelman parametrina ja palautusarvona välittämään jokin erikoismerkitys (”aliohjelma käyttäköön oletusarvoa”, ”muisti loppui”) ja päättämään linkitettyjä tietorakenteita kuten linkitetyn listan.


title: Osoitin (ohjelmointi)

text: Sisäisesti null-arvo on usein luku 0, sillä useissa käyttöjärjestelmissä ensimmäisen muistisivun käyttö on vikatilanne. C-kielessä usein käytetään NULL-makroa, joka on sama kuin kokonaisluku 0.


title: Osoitin (ohjelmointi)

text: C++11-standardissa C++-kieleen lisättiin codice_1-osoiteliteraali. Se on tyyppiä codice_2 toisin kuin C-kielen NULL-makro.


title: Osoitin (ohjelmointi)

text: Huomaa, että eräillä alustoilla voi olla mahdollista että käyttöjärjestelmän kerneli viittaa ensimmäiseen muistisivuun osoitteessa nolla.


title: Osoitin (ohjelmointi)

text: Näin ollen codice_3 voi olla tietyissä tapauksissa validi kun taas codice_4 ei ole missään tilanteessa validi viittaus ja on yksiselitteinen.


title: Osoitin (ohjelmointi)

text: Osoitin voi osoittaa myös ohjelmakoodiin. Piirrettä käytetään funktio-osoittimien muodossa:


title: Osoitin (ohjelmointi)

text: Funktio-osoittimia käytetään mm. C-kielessä ja C++-kielessä.


title: Osoitin (ohjelmointi)

text: Funktio-osoittimilla voidaan toteuttaa kielen omia toimintoja, sekä dynaamisesti ladatun ohjelmakoodin "liitos" () funktion "tynkään" ajonaikaisesti (ks. DLL). Virtuaaliosoitin on funktio-osoittimen käyttötapaus olio-ohjelmoinnissa, jossa perintää käyttäessä voidaan yläluokassa oleva toteutus korvata toisella.


title: Osoitin (ohjelmointi)

text: Tietokone käsittelee osoittimia kuin kokonaislukuja eikä niihin liity minkäänlaisia tarkistuksia, joten ne ovat hyvin nopeita. Joskus taulukko voidaan periaatteessa käydä läpi nopeammin osoittimilla kuin for-lauseella indeksoimalla, mutta todellisuudessa ero on mitätön, ja kääntäjä kuitenkin optimoi molemmat keinot tehokkaimmaksi mahdolliseksi.


title: Osoitin (ohjelmointi)

text: Osoittimen varaama muistimäärä vaihtelee sekä käyttöjärjestelmän että suorittimen mukaan. Tyypillisesti 32-bittisissä koneissa osoitin on 32 bittiä ja 64-bittisissä osoitin on 64 bittiä.


title: Osoitin (ohjelmointi)

text: Tyypillisesti ohjelman suorituksen kannalta on nopeampaa antaa aliohjelmalle parametrina vain osoitin tietueeseen kuin monta erillistä parametria, sillä tällöin aliohjelmaa varten riittää työntää ajonaikaiseen pinoon vain yksi muistiosoite.


title: Osoitin (ohjelmointi)

text: Osoittimien huolimaton käyttö saattaa aiheuttaa muistivuotoja ja vaikeasti jäljitettäviä ohjelmointivirheitä, sekä antaa krakkerille mahdollisuuden hyökätä ohjelman käyttäjän koneelle. Niinpä useimmissa sovellus- tai Web-ohjelmointiin suunnatuissa kielissä, kuten Javassa, PHP:ssa, Pythonissa tai Rubyssä, ei ole osoittimia, ja C#-kielessä niitä ei juuri käytetä.


title: Osoitin (ohjelmointi)

text: Seuraavat ohjelmointikielet tukevat osoittimia:


title: Nodeka

text: Nodeka on laaja, osittain kaupallinen MUD, jonka teema painottuu keskiaikaiseen hack 'n' slashiin. Pelin ominaisuuksiin kuuluvat muun muassa merkkipohjainen kartta liikkumista varten sekä varsin suuri määrä hahmoluokkia ja erilaisia taitoja ja loitsuja. Pelin perusti yhdysvaltalainen Justin Gottschlich ("Nijlo") vuonna 1999. Hän oli aikaisemmin vaikuttanut muun muassa Dark Castle ("DC") -nimisessä DikuMUDissa, ja monet Nodekan pelaajista ovatkin myös entisiä DC-pelaajia.


title: Messier 69

text: Messier 69 (M69, NGC 6637) on Jousimiehen tähdistössä sijaitseva pallomainen tähtijoukko, jonka Charles Messier löysi ja luetteloi vuonna 1780. Sen etäisyys Maasta on noin 30 000 valovuotta.


title: Hemera

text: Hemera ( 'päivä') on antiikin Kreikan mytologiassa päivän henkilöitymä ja yksi ensimmäisistä jumaluuksista. Hän on päiväsajan jumalatar ja, Hesiodoksen "Jumalten synnyn" mukaan, Ereboksen ja Nyksin tytär. Hän on naisvastine veljelleen Aitherille.


title: Hemera

text: Hemera jättää Tartaroksen juuri kun Nyks saapuu sinne; kun Hemera palaa, Nyks lähtee.


title: Messier 70

text: Messier 70 (M70, NGC 6681) on Jousimiehen tähdistössä sijaitseva pallomainen tähtijoukko, jonka Charles Messier löysi ja luetteloi vuonna 1780. Sen etäisyys Maasta on noin 30 000 valovuotta.


title: Albert Benois

text: Albert Benois (; 26. maaliskuuta 1852 Pietari – 16. toukokuuta 1936 Fontenay-aux-Roses) oli venäläinen vesiväritaiteilija.


title: Albert Benois

text: Hänen isänsä oli arkkitehti Nicholas Benois ja veljensä arkkitehti Nicholas Benois ja teatterisuunnittelija Aleksandr Benois. Albert Benois'n tytär Maria oli naimisissa venäläisen säveltäjän Nikolai Tšerepninin kanssa. Benois oli näyttelijä Peter Ustinovin isosetä.


title: Albert Benois

text: Benois'n vaimo taiteilijatar Maria Shpak Benois kuoli kesällä 1891 Puumalassa 21-vuotiaana, ja hänet on haudattu Puumalan kirkon hautausmaalle.


title: ISO 14001

text: ISO 14001 on ympäristöasioiden hallintaa käsittelevä kansainvälinen standardisarjan päästandardi, joka on laajasti käytössä maailmalla ympäristöasioiden hallinnan perustana.


title: ISO 14001

text:
Standardi sisältää peruselementit tehokkaalle ympäristöjohtamisjärjestelmälle, ja sitä voidaan soveltaa sekä teollisuus- että palvelualoilla. Standardi vaatii organisaatiota määrittämään ympäristöpäämääränsä ja -tavoitteensa, sekä johtamisjärjestelmän, jolla nämä tavoitteet saavutetaan. Lisäksi standardi vaatii, että organisaatio pitäytyy näissä vaatimuksissa myös prosesseissaan, menettelyohjeissaan ja toiminnoissaan.
Standardin päävaatimukset ovat:


title: ISO 14001

text: • ympäristöpolitiikka


title: ISO 14001

text: • suunnittelu


title: ISO 14001

text: • järjestelmän toteuttaminen ja toiminnot


title: ISO 14001

text: • tarkastukset ja korjaavat toimenpiteet


title: ISO 14001

text: • johdon katselmus


title: ISO 14001

text: Standardi vaatii organisaatiota selvittämään kaikki ympäristövaikutuksensa ja niihin liittyvät näkökohdat. Se vaatii toteuttamaan toimenpiteitä, joilla parannetaan prosessien toimivuutta painopistealueilla ja merkittävimmissä ympäristönäkökohdissa.


title: ISO 14001

text: Uusi versio standardista 14001:2004 on ilmestynyt. ISO 14001:2015 julkaistiin 15. syyskuuta 2015. SFS julkaisi standardin suomeksi marraskuussa 2015.


title: Aither

text: Aither () on antiikin Kreikan mytologiassa yksi ensimmäisistä jumaluuksista. Hän on "ylemmän taivaan", avaruuden ja taivaan henkilöitymä, ja "kirkkauden, hehkun ja ylemmän ilman" alkuperäinen/luonnollinen jumala. Hän on puhdas, ylempi ilma, jota jumalat hengittävät, vastakohtana tavalliselle ilmalle, jota kuolevaiset maan päällä hengittävät.


title: Aither

text: Hesiodoksen "Jumalten synnyssä" Aither on Ereboksen ja Nyksin poika ja Hemeran veli. Hänen äitinsä Nyks (yö) vetää pimeän usvan Ereboksesta halki taivaan, jolloin hänen alapuolelleen tulee yö, kun taas hänen sisarensa Hemera (päivä) vetää pois tämän usvan paljastaakseen Aitherin säteilevän hehkun ja tuo päivän.


title: Helavyö

text: Helavyö eli lappavyö on osa eteläpohjalaisen miehen kansallispukua. Helavyöhon on pujotettu kymmeniä metallisia, kullan värisiä solkia eli lappoja. Vyöllä kannetaan yleensä mukana kahta puukkoa (eli niin sanottua kaksineuvoista), isompaa puukkoa eli pitopuukkoa ja pienempää eli jungia. Helavyötä ei pujoteta housujen vyölenkkeihin, vaan se roikkuu hiukan lanteilla, kallellaan yleensä vasemmalle puolelle.


title: Helavyö

text: Helavöitä ja pohjalaisia perinnepuukkoja valmistaa esimerkiksi kauhavalainen Iisakki Järvenpää Oy.


title: Helavyö

text: Helavyö on kuvattuna toisinaan myös taiteessa ja se löytyy muun muassa nykyisestä, vuodesta 2009 lähtien käytössä olleesta Kauhavan vaakunasta.


title: Nikolai Tšerepnin

text: Nikolai Nikolajevitš Tšerepnin (; 15. toukokuuta 1873 Pietari – 27. kesäkuuta 1945 Issy-les-Moulineaux) oli venäläinen säveltäjä, pianisti ja kapellimestari. Hän opiskeli Pietarin konservatoriossa Nikolai Rimski-Korsakovin oppilaana. Hän johti orkesteria Sergei Djagilevin Ballets russes'n ensimmäisellä kaudella Pariisissa.


title: Nikolai Tšerepnin

text: Vuosina 1905–1917 hän oli Pietarin konservatorion rehtori. Vuonna 1918 hän sai paikan Tbilisin konservatoriosta, Georgian demokraattisessa tasavallassa. Kun puna-armeija miehitti maan vuonna 1921, Tšerepnin muutti Pariisiin, jossa hän eli loppuelämänsä. Hänen poikansa Aleksandr Tšerepnin oli yhdysvaltalainen säveltäjä ja pianisti.


title: Harri Koponen

text: Harri Eerik Koponen (s. 6. joulukuuta 1962 Lahti) on suomalainen yritysjohtaja. Hän toimi Soneran toimitusjohtajana elokuusta 2001 huhtikuuhun 2003 ja fuusion jälkeen TeliaSonerassa varatoimitusjohtajana kesäkuuhun 2004.


title: Harri Koponen

text: Ennen Soneraa Koponen työskenteli Ericssonilla vuodesta 1994 alkaen, viimeiseksi SonyEricsson:n Pohjois- ja Väli-Amerikan matkapuhelindivisioonan johtajana, sitä ennen muissa kansainvälisissä yrityksissä: Hewlett-Packardilla ja Shellissä. Vuosina 2004–2008 Koponen toimi kuwaitilaisen Wataniya Telecom -teleoperaattorin toimitusjohtajana Kuwaitissa. Koponen toimi Ruotsalaisen Tele2:n toimitusjohtajana vuosina 2008–2010.


title: Harri Koponen

text: Vuonna 2006 Koponen oli Utele International -yhtiön hallituksessa.


title: Harri Koponen

text: Koponen on palvellut Osaka Oy:n palveluksessa itsenäisenä konsulttina ja toiminut sitä kautta mm. Roviolla myyntijohtajana ja operatiivisena johtajana. Koponen siirtyi Rovion pääomistajien sijoitusyhtiöön. Vuodesta 2014 maaliskuuhun 2016 hän oli SSH Communications Security Oyj:n toimitusjohtaja. Koponen toimii tällä hetkellä Nortal As:n kaupallisena johtajana ja Nortal Oy:n toimitusjohtajana.


title: Harri Koponen

text: Koponen on Tecnotree Oyj:n hallituksen puheenjohtaja sekä Soprano Oyj:n ja SSH Oyj:n hallituksen jäsen.


title: Harri Koponen

text: Koponen on koulutukseltaan merkonomi. Lisäksi hän on suorittanut Executive MBA -ohjelman ja hän on taloustieteiden kunniatohtori Jyväskylän yliopistosta. Hän on naimisissa ja neljän lapsen isä.


Woodstock: Music from the Original Soundtrack and More on livealbumi vuoden 1969 Woodstock-festivaaleilta. Se julkaistiin alun perin tripla-albumina ja vuonna 1994 tupla-cd:nä. Konsertin nauhoittivat paikan päällä Eddie Kramer ja Lee Osbourne ja albumin koosti tuottaja Eric Blackstead. Vaihtelevat olosuhteet vaikuttivat nauhoitusten laatuun ja albumin kannessa mainitaankin niistä.


title: Woodstock: Music from the Original Soundtrack and More

text: Alkuperäisessä vinyylipainoksessa 1-puoli oli samalla levyllä 6-puolen kanssa, 2-puoli 5-puolen kanssa ja 3-puoli 4-puolen kanssa. Kappaleiden välissä kuullaan mm. lavakuulutuksia, muusikoiden ja järjestäjien puheita sekä yleisön laulua ja luonnon ääniä, kuten ukkosmyrskyä.


text: Albumi julkaistiin remasteroituna kesäkuussa 2009.


text:
A-puoli:
B-puoli:C-puoli:D-puoli:E-puoli:F-puoli:


title: René Berg

text: René Berg (24. helmikuuta 1956 Kent, Englanti – 28. heinäkuuta 2003 Kent, Englanti) oli englantilainen muusikko, laulaja, lauluntekijä ja kitaristi, joka oli mukana useissa eri yhtyeissä 1970-luvulta lähtien aina kuolemaan 2003 asti. Hänet tunnetaan parhaiten yhtyeistä Hanoi Rocks, Idle Flowers, Soho Vultures, René Berg Band, Herman Brood Band ja The Killers.


title: René Berg

text: René Berg aloitti uransa alankomaalaisen rockmuusikon Herman Broodin kanssa 1970-luvun lopulla. Syyskuussa 1981 hän perusti The Idle Flowersin, joka toimi Hanoi Rocksin lämmittelijänä tammikuussa 1983 ja Berg vieraili itsekin muutamia kertoja Hanoi Rocksin kitaristina samana vuonna. The Idle Flowers nauhoitti monia demoja debyytti-albumia "The Leather, The Loneliness And Your Dark Eyes" varten. Nauhoituksia ei kuitenkaan koskaan julkaistu ja aiotun LP:n nimi sai myöhemmin paikkansa Bergin sooloalbumin kannessa 1992. Ainut kaupallinen julkaisu oli Abbey Road -studiolla nauhoitettu single "All I Want Is You / Fizz Music" vuodelta 1984 "Miles Ahead" -levy-yhtiöltä.


title: René Berg

text: Maaliskuussa 1985 Michael Monroe ja Nasty Suicide pyysivät Bergiä yhtyeestä lähteneen basisti Sam Yaffan tilalle. Berg oli yhtyeen vanha kaveri ja soittanut myös tilapäisesti Andy McCoyn kanssa. Uusi Hanoi Rocks -kokoonpano Monroe, McCoy, Suicide, Berg ja Chimes levytti Hanoi Rocksin viimeisen levyn "Rock & Roll Divorce" toukokuussa 1985 Puolan kiertueella. Berg ei kuitenkaan sopinut kokoonpanoon, koska hänet koettiin liian sooloilevaksi, ja hän sai potkut yhtyeestä kiertueen jälkeen Lontoossa. Hän soitti myös viimeisillä Hanoi Rocksin demoilla, joista vain Bergin tekemä "Fast Car" julkaistiin vuonna 1992 Hanoi Rocksin "Lean on Me" -kokoelmalla. Hän teki myös Monroen ja Suiciden kanssa kappaleen "Rock & Roll", joka löytyy albumilta "Rock & Roll Divorce". Muita vuonna 1985 nauhoitettuja demoja ei ole julkaistu.


title: René Berg

text: Kun kesäkuussa Hanoi Rocks hajosi, loppui myös Idle Flowersin toiminta. Hanoi Rocksin jälkeen Berg oli mukana laulamassa The Suicide Twins -kokoonpanon ainoassa hittikappaleessa "Sweet Pretending". 1986 Berg perusti "The Killers"in, joka teki muutamia demoja ja esiintyi muutamissa brittiläisissä musiikkishow’issa. Saman vuonna hän oli mukana Nasty Suiciden perustamassa lyhytaikaisessa kokoonpanossa GanBangBandissä ja sen samannimisellä EP:llä. 1980-luvun lopulla Berg oli mukana vain Nasty Suiciden projekteissa, koska tämä oli Hanoi Rocksin jäsenistä ilmeisesti ainoa, joka tuli toimeen hänen kanssaan. Seuraava isompi Suiciden projekti oli "Soho Vultures", joka nauhoitti muutamia kappaleita. Näistä kappaleista moni löytyi sittemmin Bergin sooloalbumilta. Soho Vultures esiintyi Englannissa ja Suomessa radio- ja televisio-ohjelmissa.


title: René Berg

text: Vuonna 1992 Berg julkaisi Communique Recordsilta sooloalbuminsa "The Leather, The Loneliness And Your Dark Eyes". Levyllä soittavat muusikot ovat kitaristi Bernie Tormé, rumpali Rat Scabie ja basisti Paul Gray, taustalaulajat ovat Darrell Bath ja Les Riggs. Levytyskokoonpano esiintyi levynjulkaisun yhteydessä Lontoon Marquee-klubilla. Tämän jälkeen hän teki keikkoja yhdessä Nasty Suiciden kanssa. Hänellä oli vielä sopimus kahdesta albumista Communique Recordsin kanssa, mutta näitä ei koskaan julkaistu. 1990-luvulla René Berg esiintyi Chuck Berryn kanssa ja tämä oli yksi hänen uransa huippuhetkistä. Berg teki useita demoäänityksiä, joita ei kuitenkaan koskaan julkaistu. Andy McCoyn muistelmien, "Sheriffi McCoyn", mukaan Berg olisi toiminut Lontoossa 1990-luvun alussa heroiinikauppiaana, mutta tästä ei ole varmaa tietoa. McCoy on itse ollut katkera Bergille Hanoi Rocksin aikaisesta yhteistyöstä.


title: René Berg

text: 28. heinäkuuta 2003 René Berg kuoli kotonaan Kentissä. Kuolinsyynä ei ollut heroiininyliannostus, vaan sydänkohtaus johtui juomisen, heroiinin käytön ja rock and roll-elämäntavan aiheuttamasta rasituksesta.


title: Timrå IK

text: Timrå IK on ruotsalainen jääkiekkojoukkue, joka pelaa Ruotsin korkeimmalla sarjatasolla SHL:ssa. Seura on perustettu vuonna 1928. Seuran alkuperäinen nimi oli Wifstavarvs IK. Jääkiekko tuli mukaan lajivalikoimaan vuodesta 1938 alkaen. Kausi 2012–2013, jonka päätteeksi Timrå putosi Allsvenskaniin, oli seuran 16. kausi Elitserienissä. Aikaisemmat kaudet ovat olleet vuosina 1975–1976, 1977–1978, 1981–1982 ja 2000–2012. Timrå IK:n kotihallina toimii vuonna 2003 modernisoitu E.ON Arena, entinen Timrå Isstadion, jonne mahtuu 5 800 katsojaa, joista 4 400 istumapaikoille. Alkuperäinen Timrå Isstadion oli käyttöönottovuonnaan 1966 Ruotsin kahdeksas jäähalli.


title: Aleksandr Tšerepnin

text: Aleksandr Nikolajevitš Tšerepnin (; 21. tammikuuta 1899 Pietari – 29. syyskuuta 1977 Pariisi) oli venäläissyntyinen säveltäjä ja pianisti. Hänen isänsä oli säveltäjä Nikolai Tšerepnin, joka oli Nikolai Rimski-Korsakovin oppilas. Aleksandrin pojat Serge ja Ivan olivat myös säveltäjiä.


title: Aleksandr Tšerepnin

text: Tšerepnin syntyi Pietarissa, Venäjällä. Venäjän vallankumous vuonna 1917 pakotti hänet muuttamaan Ranskaan ja myöhemmin Yhdysvaltoihin. Tšerepnin kävi konsertoimassa kaukoidässä vuosina 1934–1937. Japanissa hän konsertoi Akira Ifukuben kanssa. Kiinan-vierailunsa aikana hän nai kiinalaisen pianistin Lee Hsien Mingin.


title: Aleksandr Tšerepnin

text: Toisen maailmansodan aikana Tšerepnin asui Ranskassa. Vuonna 1948 hän muutti Yhdysvaltoihin ja sai vuonna 1958 maan kansalaisuuden. Hän ja hänen vaimonsa opettivat musiikkia DePaulin yliopistossa Chicagossa. Tšerepnin kuoli vuonna 1977 Pariisissa.


title: Aleksandr Tšerepnin

text: Singaporen sinfoniaorkesteri oli ensimmäinen orkesteri, joka levytti Tšerepninin musiikkia.


title: Who Killed the Electric Car?

text: Who Killed the Electric Car? on vuonna 2006 valmistunut dokumenttielokuva, joka kertoo sähköautojen hetkellisestä ilmaantumisesta Yhdysvaltojen markkinoille 1990-luvun lopulla ja niiden katoamisesta 2000-luvun alussa. Se kuvaa erityisesti General Motorsin EV 1 -auton tarinan: sen julkistamisesta syntyneestä kohusta aina sen markkinoilta poisvetämistä seuranneeseen hiljaisuuteen. Elokuva pyrkii selvittämään, mikä rooli sähköautomarkkinoiden lopahtamisessa oli öljyteollisuudella, Yhdysvaltain hallituksella, akku-teknologian kehitysasteella, vetyautojen julkistamisella sekä tavallisilla kuluttajilla.


title: Who Killed the Electric Car?

text: Dokumentti lainaa rakenteessaan rikoselokuvaa: ensin näytetään ”murha”, sitten esitetään syylliset ja lopuksi luetaan tuomiot.


title: Who Killed the Electric Car?

text: Sony Pictures Home Entertainment on julkaissut elokuvan DVD:llä Yhdysvalloissa.


title: Who Killed the Electric Car?

text: Elokuvan on ohjannut ja käsikirjoittanut Chris Paine ja sen on tuottanut Jessie Deeter (apulaistuottajina Tavin Marin Titus, Richard D. Titus ja Dean Devlin). Dokumentti on esitetty elokuvajuhlilla Sundancessa, San Franciscossa, Tribecassa, Los Angelesissa, Berliinissä ja Deauvillessä. Teatterilevitykseen dokumentti pääsi kesäkuussa 2006. Elokuvan musiikin on säveltänyt Michael Brook.


title: Who Killed the Electric Car?

text: Elokuva kertoo sähköauton tarinan, joka alkaa sen historiasta 1800-luvun puolelta, ja päätyy teollisesti sarjavalmistettujen sähköautojen orastavaan esiintuloon General Motorsin tuodessa leasing-markkinoille EV 1-sähköauton 1990-luvun puolivälissä. Tämä tapahtui Kalifornian viranomaisten asetettua mandaatin, joka määräsi autovalmistajia velvoittavat myyntikiintiöt nollapäästöisille ajoneuvoille. Monet muut autonvalmistajat seurasivat General Motorsin esimerkkiä (Ford: "Ranger Pickup, Th!nk City, Th!nk Neighbor"; Chrysler: "Epic Minivan"; Toyota: "RAV4 EV"; Honda: "EV Plus"; Nissan: "Altra EV").


title: Who Killed the Electric Car?

text: Dokumentti kuvaa yksityiskohtaisesti miten Kalifornian viranomaiset päätyivät lopulta kumoamaan mandaatin jouduttuaan auto- ja öljyteollisuuden sekä George W. Bushin hallinnon painostamaksi (Bushin hallinnon riippumattomuus öljy- ja autoteollisuudesta asetetaan kyseenalaiseksi, koska sen kärkinimistä useat - kuten Dick Cheney ja Condoleezza Rice - ovat aiemmin työskennelleet kyseisten alojen yhtiöiden hallituksissa tai palkkalistoilla).


title: Who Killed the Electric Car?

text: Elokuva kuvaa myös miten General Motors pyrki kaikin tavoin osoittamaan Kalifornian viranomaisille, ettei heidän omalle tuotteelleen ollut tosiasiallista kysyntää - ja miten yhtiö lopulta kerää pois kaikki EV1-sähköautonsa ja murskaa ne. Muutamia autoista lahjoitettiin tosin museoille ja yliopistoille, mutta sen sijaan ajoneuvojen alkuperäiset haltijat eivät saaneet niitä ostaa tai jatkaa niiden vuokraamista. General Motors ei myöskään vastannut mitään entisten EV1-omistajien pyyntöön saada lunastaa Burbankin varastoalueelle kerättyjä 79 EV1-autoa niiden laskennallisella hinnalla (tarjous oli yhteensä 1,9 miljoonaa dollaria).


title: Who Killed the Electric Car?

text: Elokuva pohtii auto- ja öljyteollisuuden motiiveja vastustaa sähköauton leviämistä massamarkkinoille. Öljy-yhtiöiden vaikuttimeksi dokumentti nostaa rahan: polttonesteitä on mahdollisuus myydä vielä vuosikymmeniä ja alan voitot lasketaan sadoissa miljardeissa. Syyksi autoteollisuuden halulle ajaa oma tuote alas markkinoilta nähdään niin ikään voitot. Sähköautojen kehittäminen on kallista ja voitot jäävät aluksi vähäisemmiksi, kuin jatkamalla jo kehitetyn autoteknologian myymistä. Lisäksi sähköauton huollon tarve ja kuluvien osien määrä on huomattavasti perinteistä polttomoottoriautoa vähäisempi (muun muassa regeneroivan jarrujärjestelmän ja sähkömoottorin yksinkertaisen tekniikan vuoksi), mikä vähentäisi varsin hyvin tuottavien huolto- ja varaosapalveluiden kysyntää. Toisaalta elokuvassa sanotaan myös, että autoyhtiöitä saattoi yksinkertaisesti suututtaa viranomaisten pyrkimys määrätä mitä tuotteita heidän pitää valmistaa.


title: Who Killed the Electric Car?

text: Dokumentti ei kuitenkaan syytä yksin öljy- ja autoteollisuutta tai Bushin hallintoa, vaan asettaa syytteeseen kaikki mahdolliset epäillyt ja käy läpi ne vuoron perään etsien syyllisiä niin teknologiasta, kuluttajista kuin Kalifornian viranomaisistakin.


title: Who Killed the Electric Car?

text: Elokuva on myös hyvin kriittinen vetyautoteknologiaa kohtaan ja pitää sitä lähinnä sumuverhona, jonka avulla nykyään käyttökelpoisesta sähköautoteknologiasta luovuttiin vasta joskus tulevaisuudessa käyttöönottovalmiin ajoneuvotekniikan eduksi. Dokumentti kertoo myös, miksi vetytalous ja sen puolesta lobbaaminen on nimenomaan öljy- ja autoteollisuuden etujen mukaista.


title: Who Killed the Electric Car?

text: Dokumentin loppu on sähköauton kannalta kuitenkin optimistinen. Se kertoo miten sähköautoaktivistit, -harrastajat, -pienteollisuus ja yliopistot ovat verkostumassa ja tuomassa sähköautoteknologiaa lähemmäs tavallista kuluttajaa muun muassa mahdollistamalla plug-in-hybridit (lisäämällä latausmahdollisuus teollisesti valmistettuun hybridiautoon) ja kertomalla miten voi tehdä polttomoottoriautoista omatekoisia sähköautokonversioita.


title: Who Killed the Electric Car?

text: Elokuva pohjautuu pitkälti haastatteluihin. Puheenvuoron saavat muun muassa julkisuuden henkilöt kuten Mel Gibson, Tom Hanks, Alexandra Paul ja Peter Horton. Pääpaino on kuitenkin asiantuntijahaastatteluissa, joihin kuuluu muun muassa Kalifornian viranomaisten edustajia (muun muassa mandaatin kumoavan päätöksen tehneen lautakunnan puheenjohtaja), energia-alan tuntijoita, poliitikkoja ja tietokirjailijoita. Dokumentissa kuullaan myös sähköautotekniikan kehittäjiä ja autoteollisuuden palkkalistoilla sähköautojen esiinmarssin aikaan olleita johtajia.


title: Who Killed the Electric Car?

text: Muiden muassa dokumentti haastattelee seuraavia henkilöitä:


title: Who Killed the Electric Car?

text: Dokumentti etsii syyllistä sähköautojen alasajoon ja viimeinen puolituntinen vietetään syytteen luvun ja tuomioiden julistamisen parissa. Seuraavat tahot saavat syytteen:


title: Who Killed the Electric Car?

text: Dokumentin langettamat tuomiot:


title: Who Killed the Electric Car?

text: General Motors (GM) vastasi elokuvaan puhemiehen Dave Barthmussin blogilla "Who Ignored the Facts About the Electric Car?". Blogissa hän ei kommentoi elokuvaa suoraan, koska ei ole sitä edes nähnyt, mutta kertoo kuitenkin yhtiön näkökulman asiaan: EV1 sähköautoon investoidut suuret rahat ja ponnistukset eivät valitettavasti johtaneet sellaiseen kaupalliseen menestykseen, jota he General Motorsissa olisivat toivoneet. Barthmuss tuo myös esiin, että General Motors on tehnyt suuresti töitä puhtaamman ja vähäpäästöisemmän autoteknologian eteen EV1-ohjelman lopettamisen jälkeenkin (etenkin hybridien ja vetyautojen kehittämisen parissa). Vetyautotekniikan pitäisi hänen mukaansa olla vuonna 2010 niin pitkällä, että sen pohjalta voidaan ryhtyä valmistamaan toimivia ja taloudellisesti kannattavia ajoneuvoja.


title: Who Killed the Electric Car?

text: General Motorsin äskettäiset ilmoitukset puhuvat kuitenkin suunnanmuutosta suhteessa sähköautoteknologiaan ). Chevrolet Volt-plug-in-hybridin julkistamisen myötä myös puhemies Dave Barthmuss on kommentoinut elokuvaa uudestaan uudessa blogissa, mutta ei elokuvan nähtyään ole kuitenkaan muuttanut sitä koskevaa mielipidettään .


title: Täydennyspoliisi

text: Täydennyspoliisi on henkilö, jonka valtioneuvosto voi määrätä poliisin henkilöstöä täydentämään valtion turvallisuuden ollessa uhattuna valmiuslaissa tarkoitetuissa poikkeusoloissa.


title: Täydennyspoliisi

text: Poikkeusoloissa täydennyspoliisit työskentelevät pääsääntöisesti vakinaisten poliisimiesten työpareina yleisen järjestyksen ja turvallisuuden ylläpitotehtävissä sekä vartiointi-, kuljetus-, saatto- ja alueiden eristämistehtävissä. Palveluksessa ollessaan he käyttävät poliisin virkapukineita. Täydennyspoliisilla on toimiessaan täydet poliisin valtuudet, mutta voimankäyttöoikeus on rajattu työparina toimivan vakinaisen poliisimiehen valtuuttamaksi.


title: Täydennyspoliisi

text: Normaalissa oloissa eli muulloin kuin poikkeustilan aikana täydennyspoliiseilla ei ole mitään erityisoikeuksia tai valtuuksia, eli poliisin valtuudet ja velvollisuudet tulevat voimaan ainoastaan valtioneuvoston määräyksen jälkeen.


title: Täydennyspoliisi

text: Täydennyspoliisihenkilöstöä koskeva asetus tuli voimaan 1. lokakuuta 1997 mutta se kumottiin 1. tammikuuta 2014. Asetuksen perusteella poliisin henkilöstöä voidaan täydentää noin 3000 henkilöllä. Kihlakuntien poliisilaitokset hoitavat täydennyshenkilöiden varaamisen ja kouluttamisen. Täydennyshenkilöstöön valitaan sekä miehiä että naisia. Heidän tulee olla henkilökohtaisilta ominaisuuksiltaan erityisen hyvin tehtäviin sopivia. Miesten pitää olla yli 35-vuotiaita. Täydennyshenkilöiksi hyväksyttävien tulee olla nuhteettomia. Heidän täytyy olla myös fyysisiltä ominaisuuksiltaan poliisitehtäviin soveliaita.


title: Täydennyspoliisi

text: Täydennyspoliisiksi haetaan vapaaehtoisesti ilmoittautumalla kihlakunnan poliisilaitokselle. Mikäli mieshenkilö hyväksytään täydennyspoliisihenkilöstöön, niin hänet tullaan vapauttamaan asevelvollisuuden suorittamisesta eli häntä ei kutsuta enää reservin kertausharjoituksiin ilman erityisen painavia perusteita.


title: Täydennyspoliisi

text: Täydennyspoliisin tehtävään valittu voi halutessaan luopua siitä ilmoittamalla asiasta kihlakuntansa poliisilaitokselle.


title: Täydennyspoliisi

text: Täydennyshenkilöstöön valituille järjestetään koulutustilaisuuksia tai harjoituksia mahdollisuuksien mukaan 2-3 vuoden välein. Koulutuksessa käsitellään mm. poliisin tehtäviä, toimivaltuuksia, yleisiä toimintalinjoja, organisaatiota, käskyvaltasuhteita ja poikkeusoloja koskevaa lainsäädäntöä. Täydennyskoulutuksen yhteydessä esitellään myös poliisin suoja- ja voimankäyttövälineitä sekä ajoneuvokalustoa ja selostetaan niiden käytöstä annettuja säännöksiä. Myös ensiapu- ja järjestyksenvalvojakoulutus kuuluvat täydennyspoliisihenkilöiden koulutukseen. Poliisihallinto on tilannut heille neljä kertaa vuodessa ilmestyvän Poliisi-lehden.


title: Woodstock II

text: Woodstock II on toinen vuoden 1969 Woodstock-festivaalista julkaistu livealbumi. Se julkaistiin alun perin vuonna 1971 tupla-vinyylinä ja vuonna 1994 tupla-CD:nä. Albumi on omistettu Jimi Hendrixille.


title: Woodstock II

text: Albumi julkaistiin remasteroituna kesäkuussa 2009.


title: Woodstock II

text: A-puoli:B-puoli:C-puoli:D-puoli:


title: Dannie Abse

text: Daniel ”Dannie” Abse (22. syyskuuta 1923 Cardiff, Wales – 28. syyskuuta 2014) oli brittiläinen runoilija ja kirjailija. Hän syntyi Walesissa juutalaiseen perheeseen. Hänen veljiään olivat poliitikko Leo Abse sekä edesmennyt psykoanalyytikko Wilfred Abse.


title: Dannie Abse

text: Abse opiskeli lääketiedettä ja hoiti kirjailijanuransa ohella lääkärin virkaa. Hän julkaisi runoteoksensa "After Every Green Thing" vuonna 1949. Hänen omaelämäkertateoksensa ilmestyi 1954. Abse voitti Walesin taideneuvoston palkinnon 1971 ja 1987 sekä Cholmondeley-palkinnon 1985. Hän oli vuodesta 1983 kuninkaallisen kirjallisuusseuran jäsen. Abselle myönnettiin vuonna 1989 kunniatohtorin arvo.


title: Dannie Abse

text: Abse asui vuosia Lontoossa ja piti kolumnia "Ham & High" -lehdessä. Hän oli kesäkuussa 2005 osallisena auto-onnettomuudessa, joka johti hänen 78-vuotiaan vaimonsa Joanin kuolemaan. Dannie Abse muun muassa mursi kylkiluunsa, mutta selvisi turmasta hengissä. Pariskunnalla oli yksi poika ja kaksi tytärtä.


title: Suokorte

text: Suokorte ("Equisetum palustre") on kosteiden paikkojen yhtäläisitiöinen sanikkainen. Suokorte on hyvin myrkyllinen.